text:
Muri iki gihe, abahinzi borozi bahura n’ibibazo bitoroshye ubutaka buhingwa bugabanuka buri munsi, umusaruro wabwo nawo ukagenda ugabanuka kandi no kugera ku ntego yo kwihaza mu biribwa no kurwanya ikibazo cy ‘imirire mibi ntibyoroshye .Kuri ubu hatekerejwe uburyo ubutaka buto dufite bwabyazwa umusaruro mu gihe gito kandi bukabyara inyungu ku buryo byafasha umuturage kubona ibimutunga. Uburyo tugiye kubagezaho bukaba ari ubuhinzi bw’ibihumyo bihingwa mu butaka bwitwa Pleurotus Osteatus.
Iyi nfashanyigisho dukesha ikigo cyahoze cyitwa RHODA cyaje guhurizwa hamwe n’ibindi bikabyara RAB, irasobanura uburyo bworoshye kandi bunononsoye bwo guhinga ibihumyo byo mu butaka ,iragaragaza akamaro ntungamubiri k’ ibyo biribwa, ikerekana umusaruro ndinganire w’ubuhinzi bw’ibihumyo.
AMATEKA Y’IBIHUMYO N’AKAMARO KABYO AMATEKA KU BIHUMYO BIRIBWA
Ubusanzwe ibihumyo babikundira uburyohe bwabyo ndetse no kuba bikungahaye ku ntungamubiri.Ubundi abantu bari bamenyereye ibihumyo byimeza.Ubushakashatsi kuri icyo gihingwa bwatangiye kera, ariko ntibwigeze bugera ku ntego. Ibitabo bigaragaza ko igihumyo bita «Oreille de Judée » (Auricalaria) cyatangiye guhingwa mu myaka 600 nyuma y’ivuka rya Yezu.
Mu Bufaransa, igihumyo cyitwa Agaricus cyatangiwe guhingwa guhera mu 1650 gikwirakwira mu bihugu byinshi byo ku isi nyuma y’intambara ya kabiri y’isi yose.
Mu Rwanda, kuva 1986 nibwo umugabo TECHNOSERVE yatangiye guteza imbere ubuhinzi bw’ibihumyo byo rwego rwa Pleurote mu Rwanda, icyo gihe kandi yatangiye no kwigisha uburyo bakora umurama wabyo. Nyamara icyo gihe ibihumyo byahingwaga n’abantu batuye mu mijyi nka Kigali na Butare gusa, ntibyigeze bikwira ahantu henshi kuko Leta itigeze iteganya uburyo bwo kubishyigikira no kubyamamaza; kandi hakaba hari hakiriho inzitizi z’umuco.
Mu 1997, nibwo PNUD yongeye gutera inkunga icyo gihingwa cy’ibihumyo no kwigisha abantu bibumbiye mu mashyirahamwe gukora imirama, ariko kugeza 2003 byari bigikorwa n’abantu bacye bitarakwira hose. Hakaba harahingwaga ibihumyo byo mu nzu gusa. Kuva muri 2003 nibwo MINAGRI yashyize ingufu
mu guteza imbere ubuhinzi bw’ibihumyo bihingwa mu butaka (JUNCAO Technology), kugeza ubwo muri 2006 hatangijwe uruganda rukora umurama w’ibihumyo hifashishijwe JUNCAO Technology .
AKAMARO KO GUHINGA IBIHUMYO
Ibihumyo bifite akamaro gakurikira :
Ibihumyo bigira intungamubiri nyinshi cyane, zikubye 2 ugereranije n’inyama ndetse n’ibindi bihingwa duhereye ko bikize ku ntunga mubiri nka proteine, imyunyu ngugu n’amavitamine amwe n’amwe (B1,B2), nk’uko bigaragara mu mbonerahamwe ikurikira :
Mu buzima :
Mu rwego rw’Imibereho y’abantu :
Ibihumyo birinda indwara z’imirire mibi,
Ibihumyo bituma igifu gikora neza;
Ibihumyo byongera ubushobozi bw’umubiri mukwirwanaho
Ibihumyo birinda indwara zijyanye no kugira amaraso make.
Ibihumyo bisaba ahantu hato cyane kandi bikera ku butaka ubwo aribwo bwose mu Gihugu ku buryo n’imiryango ikennye cyangwa ituye mu mujyi ishobora kubihinga .
Urugero :kuri 1m² iri mugisharagati haterwa imigina 64, umugina umwe ushobora gusarurwaho kuva ku 400g kugeza ku kg 2.5 mu gihe cy’amezi atatu.
Ibihumyo byerera igihe gito cyane hagati y’iminsi 7-10 uba utangiye gusarura, kandi ukamara amezi 3 usarura ahantu hamwe mu bihe bitandukanye ;
Mu rwego rw’Ubukungu :
Gutangira ntibisaba amafaranga menshi, kuko ibihumbi 20000 bishobora guhinga nibura m2 2 kandi ukaba ushobora gusarura umusaruro wagurisha kugeza ku mafaranga ibihumbi ijana na mirongo inani kugeza ku bihumbi magana abiri (180.000-200.000) , ibi rero bikaba byatuma n’abakene babihinga.
Ibihumyo ntibisaba ikorana buhanga rihambaye (rihanitse).
Ni igihingwa ngenga bukungu kuko ku masoko asanzwe mu gihugu igiciro k’ibihumyo kiri hagati ya 1000 na 2000 frw ;
Ibihumyo bifasha urubyiruko n’abagore kwihangira imirimo kandi bishobora kuba igisubizo cy’ubukene mu Rwanda.
UKO IBIHUMYO BIHINGWA
Hari uburyo bubiri butandukanye bwo guhinga ibihumyo :
Hari ibihumyo bihingwa mu nzu hari n’ibyo bahinga mu butaka; ibyo twibandaho muri iyi mfashanyigisho akaba ari ibyo mu butaka
IBIGIZE IGIHINGWA CY’IBIHUMYO
*Umurama : Ni uruvange rw’ibyatsi biseye bongeramo umwayi bikamara iminsi 40 kugeza kuri 45 ngo umurama ube wakwiriye muri tube hose (ugeze igihe cyo guterwa)
Dukoresha ibi bikurikira mu gukora umurama: urubingo; ibikatsi by’ibisheke; ibigorigori; ibishekesheke; ibikenyeri; ibishogoshogo by’ingano; by’ibishyimbo; by’umuceri, ibibarara
by’ipamba ; ibishogoshogo by’uburo ( ibyo byose ubyiyambaje bishobora kuguha uruvange rw’umurama rwiza).
Twifashisha ubwoko bw’ibyatsi bw’ibihingwa byinshi binyuranye kandi biboneka muri aka Karere kacu mu rwego rwo kurengera ibidukikije.
Ibikoresho bifashisha mu gutegura umurama :
Imbingo,
Ibikongorwa by’ibisheke,
Ibikenyeri by’amasaka,
Ibigorigori n’ibindi,
Imashini eshatu
Nyuma yo kubona ibyo bikoresho nibwo utangira gutegura umurama nyirizina.
Kumisha imbingo
Kubisya n’imashini ikabihinduramo ifu.
Kubishyira mu mashini ya 2 irimo amazi ikabihindura umutsima
Kubishyira mu mashini ya 3 ikabiha forme y’agacupa (tube) ari naho bizaguma kugeza igihe cyo kubitera .
Iyo umaze kuzikura mumashini ya 3 ubijyana ahandi hantu wateguye neza ukazitereka ku mbaho, twa ducupa (tube) uba wadushyize ku gatebo kabugenewe
Ubwo uba wateguye n’ingunguru ifite amatiyo 2 n’amazi ugacanira, ya matiyo akohereza umwuka ushyushye hahandi hateretse twa tudobo turimo twa ducupa ukabirekera aho igihe cy’amasaha 24 kugirango ukore sterilisation.
Nyuma yayo masaha tuba tumaze guhora neza (tubes) ushyiramo umwayi (innoculation hanyuma ukayijyana muri chambre ya incubation (Guhumbika : umurama ukwirakwira muri ya shashi (tube) mu gihe cy’iminsi iri hagati ya 30 – 45 ibitswe ahantu hafite ubushyuhe buri hagati ya dogere 20 – 24.
Ibikoresho nkenerwa byo kuvangira umurama mu ngano (quantité)
ibikoresho % ingano
Ifu y’urubingo 78% 39 Kg
son de riz 20% 10kg
ishwagara 2% 1kg
ifumbire (urée) 0.2% 0.1kg
Ibi byose ukabivanga n’amazi angana na 65 l.Ibi bikora imigina 100, uko umurama ugenda ukwira mu matubes
NI GUTE DUHINGA IBIHUMYO
Aho duhinga ibihumyo (igisharagati – ikibandahure)
Mu buhinzi bw’ibihumyo singobwa kubaka inzu ikomeye, ihenze, isaba ibikoresho bihambaye cyangwa ubundi buhanga. ubuhehere, n’urunyurane rw’umwuka nibyo byitabwaho (bikenewe)
Urugero rw’Ikibandahure /Igisharagate cya mpande eshatu (Triangle shelter).
Uburebure : 8m
Ubugali : 3.6m
Ubuhagalike :2.8m
Umutabo umwe ugira :7m x 0.9m. x 0.2m/0.3
Icyitonderwa : 1m2 ujyaho imigina 64
Iyo umaze gukora igisharagati ucukuramo uturingoti dufite hagati ya cm 25 na 30 uzateramo imigina yawe, warangiza ugafata imigina (tubes) ugakuraho ya shashi no neho ugatereka mu butaka utondekanya ku murongo , warangiza ukorosaho agataka ka cm 1 noneho ukavomerera n’amazi. Iyo umaze kuvomerera ushyiraho isashe igondeye ku biti kugira ngo hagumemo ubuhehere kandi here kumagana kugeza igihe bitangiye kuzamuka
Igihe ibihumyo bizamuka.
Iyo byatangiye kuzamuka,utwikurura ya sashe mbere ya saa moya za mugitondo mu gihe cy’igice cy’isaha igihe imvura itaguye, ukongera gutwikurura nanone igice cy’isaha izuba rirenze.
Mu gihe cy’ubushuhe bwinshi ushobora gusuka amazi hahandi hateye byibura (300ml/umugina) buri kigoroba kugeza igihe ibihe bibaye byiza, kandi ukirinda gusuka amazi ku bihumyo bizamuka
Ubuhinzi bw’Ibihumyo
Shyiraho Igitekerezo!
Subscribe to: Post Comments (Atom)


c: text/html

text:
08/03/2017 Yanditswe na Emmanuel Senga
Inshoza y’Itorero mu butegetsi bwa FPR no mu kurindagiza abanyarwanda.
Mu butegetsi bw’igitugu hari ibintu bisa nk’aho ari ibintu bihoraho, abanyagitugu bahererekanya, kuva mu Burayi bwa kera ku ngoma za ba Staline, Mussolini, Hitler… ugana muri Afurika, haba ku gihe cy’abami ndetse n’abaperezida bagiye bategeka ibihugu by’Afurika, baba abarwaniye ubwigenge kandi bakabuhabwa ndetse ibihugu bigafata ubutegetsi bwa Repubulika, kimwe n’ababasimbuye bakoze coups d’Etats, kugeza yewe ejobundi aho tubona ubutegetsi buyobowe n’inyeshyamba. bose bose bagira uburyo bumwe bwo kwimakaza igitugu. uburyo bumwe bwo gushyira hamwe abaturge ku buryo bw’iterabwoba
Muri ubwo buryo, bumwe tubusanga no mu Rwanda rw’iki gihe, aho igitugu cya Kagame kibumbira abanyarwanda mu ishyaka rye, FPR, kandi agashyiraho n’uburyo bwo kubumbira hamwe abanyarwanda ngo batinyagambura, maze bagacika abo yabashyizeho ngo abagenzure. Ubu u Rwanda ni igihugu gikoze nk’ikigo cya gisirikari kirinzwe n’imbunda kuva mu burasirazuba werekeza mu burengerazuba; kuva mu majyepfo ugana amajyaruguru, abasirikari, aba DMI, za DASSO, Polisi n’abandi bambari b’ingoma ya Kagame barushanwa kujujubya abanyarwanda.
Uburyo bwashyizweho kandi bugaragara ni ugushyira abanyarwanda mu byiciro no mu matorero, bakabita intore. Abahanga mu iyogezangoma bazi no gushaka amazina, aba yarakunzwe kandi afite icyo avuga, abwira abenegihugu. Muri uru rwego izina « Intore’ ryabaye ubuvumbuzi bukomeye. Koko rero ijambo itorero rirazwi mu Rwanda kandi rigasobanura ikintu cyiza. Nk’uko mu gihe cy’ubwami, itorero ryasobanuraga ishuri ritoza indangagaciro z’abanyarwanda, n’ubu Itorero abarigaruye barashaka kuriha iyo nsobanuro. Nyamara iyo umuntu yitegereje agasesengura asanga ibirikorerwamo bihabanye n’irya kera, yenda yombi agahurira ko atoza ibya gisirikari.
Nyuma yo gushyiraho amazina menshi avuga ibintu byinshi bitandukanye byahimbwe kuri ubu butegetsi burangajwe imbere na FPR, ndetse iri shyaka rikanashyiramo umurego ukabije ubukana kugira ngo bimwe mu byacuzwe bigire ireme rikomeye, kandi n’abanyarwanda bagashishikarizwa kubyemera no kubigiramo uruhare, igihe cyari kigeze ngo abanyarwanda twibaze kuri ibi Leta yita imigambi yayo, kimwe n’andi magambo ikoresha ishaka kudukusanyiriza hamwe. Mbere na mbere kuki Leta yifuza kudukusanyiriza hamwe? Iki kirumvikana cyane, ni ukugira ngo ibashe kumenya icyo dukora cyose, aho turi n’ibyo tuvuga, kugira ngo hato hatazagira uyica inyuma akavuga amabi yayo, rubanda bakayanga. Amagambo ihoza mu matwi y’abanyarwanda ngo bayakunde, akenshi batanumva icyo bivuga, atari ukubera ko ijambo ry’ikinyarwanda ritumvikana, ahubwo ari uko icyo bisobanura batakibona, ni amagambo aba afite icyo yibutsa, akenshi avugitse neza. Iyo Leta ivuze imiyoborere myiza, umuturage akirirwa arwana n’abamwirukana mu isambu ye, cyangwa yaba animuwe ntazigere abona ingurane; iyo umunyarwanda adashobora guhinga icyo ashatse mu murima we, ntashobore kuba yasarura ngo aganure atabiboneye uruhusa…uwo munyarwanda wamubwira ko imiyoborere myiza bivuga iki? Kuko icyo abona ni ikinyuranyo cy’iyo miyoborere. Iyo ubona umuturage akubitwa azira ko atatanze ubwisungane bwo kwivuza, iyo umuturage araswa izuba riva bamubeshyera ngo yari acitse yambaye amapingu, uwo muturage ubireba wamusobanurira ute ko igihugu kigendera ku mategeko? Iyo umuturage akurikira agasanga iminsi mikuru irangizwa no kwihugikana abana b’abakobwa babasaba gutanga ruswa y’igitsina, kandi ku nzego zose, ndetse bakageza n’aho babacuruza hanze y’imbibi z’u Rwanda, wasobanura ute ko icyo gihugu gifite amategeko aringaniza ibitsina mu miyoborere yacyo? Ubu se iyo wumva n’abashinzwe kurwanya ruswa byarabananiye bakaba ngo bafite ubwoba bwo kubaza cyangwa gutunga agatoki icyo Ingabire Marie Immaculee, umuyobozi wa Transparency International Rwanda, yita « ibifi » binini, icyo gihugu kirimo iyihe miyoborere? Ese biraruhije kubona ko ya myanya u Rwanda rugenda rubona ari imyanya yaguzwe, cyangwa yasabirijwe. Perezida Kagame asoza umwiherero wa 14 yarabyiyemereye ko abamufasha ibyo bavuga byose baba babeshya. Ni nde se ubizi kumurusha kandi ari we ubitangamo uruhusa ngo bikorwe?
Imvugo zikoreshwa muri iki gihe mu bice bimwe na bimwe by’ubuzima, zaba izishaka kwisanisha n’izahozeho (itorero}, cyangwa izacuzwe kubera icyo Leta ishaka kugeraho (kwihesha agaciro), zose zitera urujijo, kubera ko nanone zidasobanura icyo zashyiriweho.
www.rwandandiaspora.gov.rw/programs/itorero
Dufate urugero rw’itorero. Nk’uko byari bisanzwe bimenyerewe itorero mbere y’umwaduko w’abazungu cyane cyane, ryasobanuraga aho abana, guhera ku bana b’ingimbi kuzamura, batorezwaga imyitwarire ya kinyarwanda. Abahungu cyane cyane batozwa ibizatuma bakura baba intwari, bityo bagatozwa kwiyereka, guhamiriza, gukirana, kurasa intego, gutera uruziga, gusimbuka urukiramende…abakobwa bo bagatozwa ibizatuma bakura baba abagore b’umutima, bityo bagatozwa gucunda, kuboha no gutaka, kubyina no kosa/za ibyansi…icyo tubona ubu itorero ni aho bakorera imyitozo ya gisirikari, bakigishwa n’amahame ya FPR, nta n’umwe ufite uburenganzira bwo kuba yabaza ibintu biteye gutyo nta na kimwe wahinduraho, ku buryo abazivuyemo bose baba baratongerewe.
Nk’uko bimenyerewe, iyo mitongero ijyana n’imbyino no kwizihirwa kugira ngo hatagira ugira umwanya wo kubyibazaho; kandi kubera ko abo basore n’inkumi baba bambaye imyenda yabigenewe, yaba iya gisirikari, yaba iyo baba badodeshereze iryo tsinda, buri wese uhari yishimira kuba yatoranijwe mu bandi. Ntituyobewe ko hanakorerwa byinshi bibi, birimo kubabazwa ku mubiri cyangwa se gusambanywa, ariko byose abayoboye itorero basaba ko byihanganirwa, kuko « nta ntore iganya, ngo intore yishakira ibisubizo ».
Izo ngando, ayo makoraniro y’amatorero icyo biba bigamije twakivuze: ni ugutsindagira mu bayagiyemo imigambi y’ishyaka riri ku butegetsi no kubatoza kuzarirwanirira igihe rizaba rigeze mu marembera. Birumvikana rero ko abarivuyemo, bitewe n’uko basanzwe batekereza baba bahindutse. Baba bavuye mu iforomo nshya yo kubumbira ishyaka abayoboke bashobora no kuripfira guhera hejuru ugana no ku mudugudu.
Ikigomba gukorwa: Guhumura abogezi, ariko n’abavuye muri izo ngando bakabona amahugurwa aturuka mu nyigisho z’imboneragihugu.
Haragomba uburere bundi buvuguruza ibiba byapakiwe mu rubyiruko, kuko iyo witegereje abarushinzwe ni abantu baba baratoranyijwe, FPR ikabatera ubwoba ikabumvisha ko bagomba kwigura na bo bayobya igice kinini cy’abanyarwanda.
Ababishingwa iyo ubitegereje usanga bagabanyijemo ibice bitatu:
Igice cya mbere ari na cyo kiruhije guhindura, ni igice cyigizwe ni abantu batewe ubwoba, bagarukiye ku muryango w’urupfu, bamaze kubona abandi bishwe. Bakabarokora, ariko na bo bakiyemeza kuzakorera FPR batareba inyuma. Ni muri abo dusangamo ba Rucagu Bonifasi, bivugwa ko yeretswe abantu bari bishwe nabi, na we bakamwumvisha ko atabakoreye ari ko yaba. Ibi tuvuga tubifitiye gihamya, uwabishaka yabitubaza.
Igice cya kabiri kigizwe n’abakangishwa indonke z’akanya gato, nk’imyanya muri Leta, bityo bikaba n’igikangisho ku bandi bakiri muri opozisiyo. Aha ni ho dusanga ba Evode Uwizeyimana n’amashumi ye, ba Rwigema Petero Selesitini n’abandi nka ba Depite Bamporiki na Gatabazi.
Hakabaho n’itsinda rya gatatu dusangamo abasanzwe bafite inda nini, ariko bakagerekaho ko FPR yabahekuye, cyangwa yabiciye, ari bo bakunze kuvuga ko barwaye indwara ya « syndrome de Stockholm », abo muzabasanga muri za Ambasade, muri za Diaspora, ari bo barwanira ishyaka FPR kurusha uko bo bakwirwanira. Iki gice kuko kiba kigomba guhangana na opozisiyo umunsi ku munsi, kiravunika kandi gihora cyanzwe impande zose, ku buryo FPR nivaho cyo kizabura n’uwagiha amazi yo kunywa.
Abanyarwnda bari bakwiye kwisuzuma, bakamenya ko ibihe bigomba guha ibindi; ko FPR itazahoraho, maze bakava mu bikorwa bibateranya n’abandi banyarwanda. FPR ifite amateka yayo ajyana n’amabi yakoreye abanyarwanda, kugeza n’ubu ikiyabakorera, ariko nta kidashoboka, na yo yakwisubiraho ikareka abanyarwanda bakishyira bakizana, ndetse n’izo ntore na zo zigasubira mu muryango nyarwanda. Nta ryari ryarenga. Turashima abagira Imana bakibaza igikorwa bashyizwemo ku ngufu, bakavumbura ko ari kibi, kigayitse, ahasigaye bagafatanya n’abandi urugamba rwo kukijugunya no kukirwanya. Muri izi ntore, birazwi ko izitekereje zikazivamo zigirira akamaro abandi banyarwanda, kuko baba bababwira ibyo babayemo. Burya nta kwigisha neza nko gutanga ingero zigaragara. Izo ntore zazisohotsemo ni ingero zifatika zo kwirinda ubugizi bwa nabi bwashyizwe ku rwego rw’igihugu cyose. Nimukomeze muve mu kibi, mufatanye n’abandi banyarwanda bashaka ubuyobozi bukorera igihugu, butiba cyangwa ngo bubeshye, ahubwo buhangayikishijwe n’imibereho myiza nyayo y’abaturage. Ibyo bihe ni byo tuganamo mu minsi iri imbere.

robotstxt: allowed

filter: keep


text:
Home > Ibitotsi, umuti utsirika intonganya mu rugo
Ibitotsi, umuti utsirika intonganya mu rugo
Nta muntu n’umwe wishimira gushwana n’uwo bakundana byaba biturutse ku mpamvu nto cyangwa inini. Nyamara ibi ntibibura dore ko n’umunyarwanda yavuze ngo ‘Ntazibana zidakomanya amahembe!’ Ariko se hari uburyo ibi byagabanuka?
Ubushakashatsi bwakozwe na kaminuza ya Ohio muri Leta Zunze Ubumwe za Amerika, bwagaragaje ko burya ngo kudasinzizra neza ari intandaro ikomeye yo kwiyongera kw’intonganya mu rugo ndetse ko abasinzira neza n’ubwo bashwana kwiyunga ngo biba byoroshye.
Ubu bushakashatsi bwagaragaje ko abantu baryamye bakaruhuka neza uko bikwiye, bigiramo umwuka wo kuganira batuje ku ngingo zashoboraga kuvamo intonganya kandi bakazifataho umwanyuro mu buryo bumvikanyeho neza nta rusaku cyangwa inzika. Ariko abantu batagira umwanya uhagije wo kuryama, icyo babonye cyose gishobora kuvamo intonganya ziremereye nibwo kaba ari akantu gato cyane.
Byumvikane neza ko ibikubiye muri ubu bushakashatsi bitanzuye ko abantu baryama bagasinzira neza, bakaruhuka bihagije batajya batongana, ahubwo bwavuze ko biba gake cyane kandi n’iyo bibaye kugaruka mu mutuzo bitagorana cyane.
Src: 7sur7
IBITEKEREZO BYATANZWE
-
By: ntawiheba pierre On: 2017-09-27 15:36:27
nibyiza’kutujyezaho,impanuru, muzatujyeho’nuburyo’umuntu’ashobora’kwiyigiza’ibikomere’abayarahuriyenabyomurukundo’ndabakunda’ndabakurikira’nuburyo’umunntuyabakurikira’onolin’nimukunziwanyu’pierre’


text:
Inkunga y’ingoboka ni imwe mu bisubiza icyizere abakuze batishoboye
Abageze mu zabukuru bo mu Karere ka Rwamagana bavuga ko inkunga y’ingoboka y’abageze mu zabuku bahabwa yabafashije kugira amasaziro meza.
Nyirakabibi Cecile w’imyaka 89 atuye mu Murenge wa Gishari yari mu buzima bubi ku buryo ngo yumvanga nta myaka ibiri yashira adapfuye kuko nta kivurira yari afite.
Ariko aho ashyiriwe mu cyiciro cy’abahabwa amafaranga y’inkunga y’ingoboka, igenerwa abageze mu zabukuru batishoboye, avuga ko icyizere kiyongereye.
Agira ati “Iyo mbonye ariya mafaranga agenerwa abasaza nkanjye nyakoresha neza ku buryo mbasha kubonamo umuhinzi, nkeza imyaka ntidusonze.”
Nyirahabimana Marianne nawe w’imyaka 91 utuye mu Murenge wa Mwurire, avuga ko yabashije kwiyubakiramo inzu y’amabati n’igikoni kandi akamufasha kubaho neza adasaba.
Uyu mukecuru wibana wenyine mu nzu, n’ubwo afite imyaka myinshi agaragara nkugifite imbaraga, ibintu nawe yihamiriza ko azikura mu mibereho myiza akesha amafarnga ahabwa muri gahunda ya VUP.
Agira ati “Ngira mituweri, nywa amata, igikoma, nkabona isukari urebye ntacyo nifuza mu buzima bwange.”
Umukozi w’ishami ry’imibereho myiza n’iterambere ry’abaturage muri Rwamagana, Umutangana Olivier avuga ko mu 2016 na 2017 abageze mu zabukuru bo mu Karere ka Rwamagana bahawe inkunga y’ingoboka bagenewe mu ngengo y’imari ingana na million 51,5RWf.
Ayo mafaranga yahawe ingo 472 zigizwe n’abaturage 876 mu mirenge yose uko ari 14 igize Akarere ka Rwamagana, buri muntu agahabwa ibihumbi 10RWf buri kwezi.


text:
Guhitamo itariki y’ubukwe ni kimwe mu bintu by’ingenzi abakundana bagiye kurushinga baba bagomba gufata umwanya uhagije wo kwemeranyaho. Ku rundi ruhande iki ni nacyo kibazo cya mbere buri wese mubwiye ko mugiye kurushinga ahita abaza.
Bambi Caicedo Rogers, umwe mu bafite inararibonye mu gutegura ubukwe yemeza ko itariki y’ubukwe ikwiye kuba ari umunsi ufite icyo usobanuye mu buzima bw’abagiye kurushinga, ariko na none ntibirengagize izindi ngingo zirimo no kuboneka kw’abatumirwa.
Hari abibaza niba guhitamo gukora ubukwe tariki ya 31 Ukuboza ari igitekerezo cyiza dore ko n’ubusanzwe aba ari igihe cy’iminsi mikuru, mu gihe abandi birinda no kuba babitekerezaho.
Mu kiganiro na The Huffington Post, Rogers yagaragaje bimwe mu byiza byo gukora ubukwe ku munsi wa nyuma usoza umwaka, ariko na none ahishura imbogamizi umuntu ashobora guhura nazo.
Dore ibyiza byo gukora ubukwe ku munsi ubanziriza ubunani:
Ntimuzigera mwibagirwa itariki mwashingiyeho urugo
Kimwe mu byiza byo gutegura ubukwe mu mpera z’umwaka, by’umwihariko tariki 31 Ukuboza, ni uko iteka uyu munsi uzahora mu mutwe wanyu.
Kuba n’ubusanzwe kuri iyi tariki abantu benshi baba bateguye ibirori byo kwishimira ko basoje umwaka neza, bituma uyu munsi utabava mu mutwe ngo mube mwahugira mu bindi mwibagirwe kwizihiza imyaka mumaze mushyingiranwe.
Benshi mu batumirwa bagumana namwe ijoro ryose
Nta gishimisha nko gukora ubukwe, abatumirwa by’umwihariko inshuti zawe za hafi zigakomeza gutaramana nawe zishimira intambwe wateye.
Iyo ukoze ubukwe ku munsi usoze umwaka, hari benshi bahitamo kugumana nawe mugasoza umwaka muri kumwe, aho kujya gukomereza ibirori ahandi, dore ko n’ubundi baba bari buhabone ibyo bifuza bituma barushaho kumererwa neza.
Kubona aho gukorera ubukwe birashoboka
Mu gihe hari abumva ko kubera ko n’ubusanzwe aba ari igihe cy’iminsi mikuru, kubona aho umuntu akorera ubukwe aba ari ikintu kitoroshye.
Rogers ahamya ko bishoboka cyane kubona ahantu heza, igihe wafashe umwanya wo kuhashaka hakiri kare ntiwirindirize umunsi wa nyuma.
Ntibisaba imyiteguro ihambaye
Kuba n’ubusanzwe mu mpera z’umwaka aba ari igihe cy’iminsi mikuru, ntibigusaba kugira imyiteguro ihambaye, haba mu buryo bwo gutaka cyangwa gutegura amafunguro.
Impamvu ni uko n’ubusanzwe abantu baba bari mu byishimo byo gusoza umwaka, by’umwihariko bataha ubukwe bwawe ku buryo icyo bitaho cyane atari uburyo ibintu byakozwe, ahubwo igikorwa kigiye kubaho.
Nubwo ariko gutegura ubukwe ku munsi wa nyuma usoza umwaka bifite uruhande rwiza, hari n’imbogamizi nyinshi nyir’ukubutegura ahura nazo zirimo izikurikira:
Bisaba amafaranga menshi
Imbogamizi ya mbere uwifuza gutegura ubukwe mu mpera z’umwaka ahura nazo harimo kuba bimuhenda cyane. Ibi ahanini bituruka ku kuba kubera ubwinshi bw’abari gutegura iminsi mikuru haba mu ngo cyangwa ahandi usanga ibiciro by’ibintu bitandukanye muri rusange byazamutse.
Ikindi nk’uko twabivuze hari abashyitsi benshi bahitamo kugumana nawe mukifatanya mu byishimo byo gusoza umwaka, nubwo ntako bisa ariko ku ruhande rumwe bivuze ko uretse kuba ugomba gutegura ibinyobwa bari bunywe muri ibyo birori, benshi muri bo baba baniteguye ko ibirori bikomeza ku munsi ukurikiyeho.
Gukora ingendo ntibiba byoroshye
Mu mpera z’umwaka usanga abantu benshi baba bakora ingendo bamwe bava aho bakoreraga bataha, abandi bajya gusura imiryango yabo iba mu bindi bice by’igihugu, cyangwa mu biruhuko ahantu hatandukanye.
Iyo abatumirwa bawe basabwa gutega imodoka rusange igihe batashye ubukwe, bibabera imbogamizi kuko bibasaba gutegereza amasaha ngo babashe kubona ibageza aho bagiye utibagiwe n’umubyigano.
Mu gihe uteganya gutegura ubukwe mu mpera z’umwaka urasabwa gutumira abantu hakiri kare, ndetse byaba na ngombwa ugategura ahantu hisanzuye ho kuraza abashyitsi bashobora kukugeraho mbere y’igihe mu rwego rwo kwirinda kuzabura uburyo bakugeraho ku munsi wa nyuma.
Kubangamira abagira gahunda zihoraho mu mpera z’umwaka
Hari abantu benshi usanga mu mpera z’umwaka bahitamo gusohokana n’abakunzi, inshuti n’imiryango yabo, cyangwa bagahitamo kwigumira mu ngo zabo.
Abantu nk’aba rero kubatumira mu bukwe buteganyijwe ku munsi wa nyuma usoza umwaka, bazabifata nko kubabangamira ndetse hari na bamwe batazabasha kubwitabira.
Ibi ariko na none ntibyakubuza gutegura ubukwe bwawe kuri iyi tariki, kuko n’ubundi ibyo wakora byose ntushobora kunezeza bose.
47,550 total views, 0 views today


text:
Azwi cyane nka Sentore Bijou, ni bucura mu bana umunani Sentore Athanase yibarutse, afite ubumenyi mu guhamiriza ndetse abitoza abakiri bato yahurije mu itorero yise ‘Abangakurutwa’ rigizwe n’abana bagera kuri mirongo itatu.
Yabwiye IGIHE ko aba bana yatangiye kubatoza muri Gicurasi 2015, mu gihe kirenga umwaka bamaze biga guhamiriza ngo bamaze kugera ku rwego rukomeye ari nacyo ashaka ko bazerekana mu birori byo kubamurika bizaba kuwa Gatandatu tariki ya 17 Nzeri 2016 kuri Hôtel des Mille Collines.
Yagize ati “Natangiye kubyigisha muri Gicurasi 2015, natangiye nifuza kubona byibuze abana ijana ntoza ariko ntibyakunda nk’uko nabitekereje, ubu mfite abana bagera kuri 40 ariko ababikora bihoraho bagera kuri 30. Abo ni bo baziyerekana mu gitaramo nateguye cyo kumurika itorero nashinze rizamura impano z’abana mu guhamiriza.”
Sentore Bijou yavuze ko yashinze iri torero nk’uburyo bwo gushyira mu ngiro ibyo Sentore Athanase yamusabye ubwo yari amurwaje mu bitaro mu Buhinde mu mwaka wa 2012 ataratabaruka.
Ati “Mu rugo ubuhanzi dukora twabitojwe na data Sentore, ni umurage yadusigiye. Njyewe by’umwihariko ubwo nari murwaje mu Buhinde yarambwiye ati ‘Uzakomeze kubyina kuko urabishoboye kandi uzabitoze abandi’, urumva ko mbikora ngamije gusigasira wa muco nasigiwe n’umubyeyi.”
Yongeyeho ati “Abana nateguye bazabyina ni ab’imyaka itatu kugeza kuri irindwi [kera twabitaga Utunyange tukiri i Burundi], hazanabyina abakuru guhera ku myaka umunani kugeza kuri 15 mu cyiciro cy’abakobwa. Mu bahungu ni uguhera ku myaka itatu kugeza kuri 14.”
Yavuze ko yashinze iri torero afite icyerekezo cyo kuzubaka inzu ndangamuco izajya iberamo ibitaramo gakondo ikanigisha urubyiruko guhamiriza.
Ati “Icyerekezo cyanjye mu gushinga iri torero ndifuza kuzubaka inzu ndangamuco izajya iberamo ibitaramo by’imbyino gakondo ku buryo yaba ifite n’ahantu ho kwigishiriza abana kubyina […] Nifuza ko abana bacu bakura bakunda iby’iwacu, niba ari ukubyina bigishwe ibya gakondo atari bya bindi abantu basigaye babyina muri iki gihe harimo n’ibigezweho.”
Mu muryango w’abana umunani ba Sentore avuga ko buri wese afite impano ye yihariye mu buhanzi. Sentore Bijou ntiyabaye umuririmbyi ariko afite abantu atoza guhamiriza mu Rwanda no mu mahanga ndetse ngo azabikomeza.
Ati "Mu rugo buri wese afite icyo yiyumvamo, uko tuvukana turi umunani buri wese afite ubumenyi bwe mu buhanzi uhereye kuri musaza wanjye mukuru kuri Masamba na we arahamiriza arabyigisha, nanjye ndabizi nabyigishaga muri Canada, ndashaka no kubikorera ahandi."
Kwinjira muri Hôtel des Mille Collines ahazabera iki gitaramo, umuntu umwe asabwa kwishyura ibihumbi icumi, ababyeyi [Papa na Mama] n’abana babiri bazishyura ibihumbi makumyabiri, abana bato bose ni ubuntu.
Sentore Bijou ati “Igitaramo cyacu twifuje ko cyitabirwa n’ababyeyi ndetse n’abana bakaza kureba bagenzi babo uko babyina ndetse na bo babe babikunda bakifuza gukura bahamiriza mu gusigasira wa muco.”
Itorero Abangakurutwa rizafatanya n’abahanzi bagize itsinda rya Gakondo Group ndetse n’itorero Ibihame ribarizwamo mukuru wa Masamba.
Amafoto: Mahoro Luqman


text:
Ingabo z’u Rwanda, Brigade ya 204 ikorera mu turere tugize Umujyi wa Kigali bagabiye inka 10 abaturage batishoboye mu murenge wa Rutunga mu karere ka Gasabo. Batanze na Mutuel 450 ku baturage. Batanga n’ihene 14 bashumbushije abaturage baherutse guhura n’ikibazo, inyamaswa zaririye amatungo muri Rutunga.
Iki gikorwa cyabereye mu kagari ka Kibenga, Umurenge wa Rutunga kuri uyu wa Kabiri tariki 26 Nzeli. Igikorwa cyanitabiriwe n’Umunyamabanga wa Leta ushinzwe imibereho myiza y’abaturage, Dr Alivera Mukabaramba hamwe n’Umuyobozi w’Akarere ka Gasabo, Steven Rwamurangwa. Ingabo z’u Rwanda zari zihagarariwe n’Umugaba uyobora Brigade ya 204, Lt Col Frank Mutembe.
Mu ijambo yagejeje ku baturage, Umunyamabanga wa Leta ushinzwe imibereho myiza y’abaturage yashimye ibikorwa bya Army Week. Yagize ati" Tumaze igihe tubona ibikorwa ingabo zikora hirya no hino mu baturage, zivura abaturage, zubaka ibikorwaremezo, ubuhinzi n’ibindi. Turabashimira ibikorwa byiza bigamije kuzamura imibereho myiza y’abaturage". Minisitiri Mukabaramba akaba yasabye abaturage gukomeza kwita kuri gahunda zitandukanye za Leta zibafasha kwiteza imbere.
Lt Col Frank Mutembe yavuze ko RDF ishishikajwe no kugira uruhare mu kubaka ku umutekano urambye w’abaturage. Ati “ Abaturage bakwiye kubaho mu buzima bwiza, bakagira aho batura heza, bafite ibyo kurya bihagije, ibikorwaremezo, amashuri, bakabasha no kwivuza. Uyu ni wo mutekano urambye RDF yifuza kugiramo uruhare ishyigikira gahunda za Leta zigamije kuzamura imibereho myiza y’abaturage"
Mukahirwa Marie yagize ati” Nshimiye cyane abayobozi bacu by’umwihariko ndashimira ingabo zacu kubera igikorwa cyiza badukoreye. Njyewe mfite umuryango w’abantu 8 kandi twese baduhaye mutuel. Nkanjye maze iminsi ndwaye mu nda ubu bimbereye igisubizo kuko nzahita njya kwivuza. Rwose biranshimishije"
Habimana Gregoire yagize ati” Njyewe mfite umuryango w’abantu 7. Nsanzwe mfite ubumuga ntabwo byari binyoroheye ariko ngize amahirwe kuko mbonye abagiraneza bamfashije. Iki gikorwa ni kiza kiramfashije"
Mu bikorwa by’Ingabo bya Army Week muri uyu mwaka wa 2017, RDF yahaye mutuel abaturage barenga 5000. Ingabo z’u Rwanda kandi zatanze amashanyarazi y’Imirasire ku bajyanama b’ubuzima ibihumbi 32. Ibihumbi 120 by’abaturage baravuwe mu bikorwa bya Army Week byabaye kuva mu kwezi kwa Gatanu kugeza mu kwa Karindwi uyu mwaka. Abasirikare bakoze n’ ibikorwa bindi birimo kubaka ibikorwa remezo hamwe n’ibikorwa by’ubuhinzi.


text:
Umusogongero
Turiho mu isi yiyitaho ubwayo yatwawe n’iby’ubucuruzi, ireba ku by’ubugingo n’idini ririmo, mu by’ibanze igira ibitekerezo byo kwikunda. Kandi iki gitekerezo cy’iby’isi ku bakristo gishira vuba. Abakristo benshi babona imigisha n’ibyo Imana yabahaye muri Kristo nk’ibigenewe kuba ibyishimo no kumererwa neza gusa. Muri ibi bihe dukunze kwishimisha naho kumererwa neza kwacu kukaba idini. Nkuko Packer abivuga :
Twita cyane ku kugera ku bintu by’icyubahiro aho gushimisha Imana. Umukristo usanzwe muri ibi bihe, cyane cyane mu bihugu bivuga icyongereza, usanga yarashidukiye ibitabo ngo byigisha uko ibintu bikorwa, bitujyana mu bumwe burushijeho gutera imbere, kurushaho kwishimisha mu busambanyi, kuba umuntu kurushaho, kugera ku byo dushoboye byose, kurushaho kwishimisha buri munsi, kugabanya umubyibuho wacu, kurushaho kurya neza, gukoresha neza amafaranga yacu, guha imiryango yacu isura irushijeho gushimisha, n’ibindi. Ku bantu bakunda guha Imana icyubahiro kurusha ibindi, ibi nta gushidikanya ni ibintu byemewe; ariko ibitabo byigisha uko ibintu bikorwa bibashyira mu buryo bwo kwiyitaho budushimisha mu bugingo aho kugira ngo icyubahiro cy’Imana abe ari cyo kiba mu byo twitaho kurusha ibindi.95
Ahubwo Ibyanditswe bitwigisha ko ukumererwa neza duhabwa n’Imana ari ko kudufasha gukomeza abandi no gukomezwa ubwacu dukura kuri Yo (2 Abakorinto 1:3-4). Mu yandi magambo, kimwe n’Umukiza wacu wazanywe no gukorera abandi aho gukorerwa, ubugingo bw’umukristo bugomba kwita ku bandi.
Umwe mu migambi y’Imana ku itorero ni uko tugomba kuyireka ngo yigaragarize muri twe nk’ibisonga byiza by’ubuntu bwinshi bwayo. Igisonga ni umucunga w’ibintu, si nyirabyo. Ni uwo gucunga iby’undi. Imana ni Yo nyir’ibintu, naho twe turi ababicunga mu busonga bunyuranye yaduhaye. Birumvikana ko ibi birimo ubugingo bwose. Ariko kuba ibisonga byiza by’ubuntu bwayo, tugomba kumenya neza ko iby’ubusonga Imana itubaraho izabitubaza. Ibyanditswe bishyira ibi mu bice byinshi. Urugero, abana ni impano y’Imana kandi ni kimwe mu bice by’ubusonga bwacu. Dukurikije inshingano zo kuremwa mu Itangiriro igice cya mbere, tugomba kuba ibisonga byiza byo kurema kwayo. Ariko kubera intego z’iyi nyigisho, tuzareba ibice bine gusa by’ubusonga.
1. Ubusonga mu by’IGIHE – Gucunguza buri gihe uburyo umwete.
2. Ubusonga mu by’ITALANTO - kumenya no gukoresha impano z’Umwuka n’italanto zacu za kamere ku bw’imigisha y’abandi no ku bw’icyubahiro cy’Imana.
3. Ubusonga mu by’UKURI kw’Imana - kwiyongera ubwacu mu byo kuvuga Ubutumwa no guhindura abandi abigishwa.
4. Ubusonga mu by’UBUTUNZI - kwibikira ubutunzi bw’ijuru bukomoka ku kwizera.
Buri ngingo muri izi yari ikwiriye igitabo cyayo cyuzuye kandi hari benshi babikoze batyo. Icyakora, kubwo gukurikiza intego yo gushinga urufatiro rwo gukura gikristo, ibice bimwe bizajya bigirwa bigufi mu gihe umwanya mwinshi uzahabwa iby’ivugabutumwa no guhindura abandi abigishwa.
95 J.I. Packer, Keeping in Step With the Spirit, Fleming H. Reveil, Old Tappan, NJ 1984, p.97.
Related Topics: Basics for Christians


text:
Matayo 5:37
"Ahubwo ijambo ryanyu ribe ’Yee, Yee’, ’Oya, Oya’, ibirenze ibyo bituruka ku Mubi".
Kuri uno munsi abisi ifata nk’uwo kubeshya, ndagira ngo nkwibutse aya magambo 5:
1) Yego yawe igomba kuba yego;
2) Oya yawe igomba kuba oya;
3) Impamvu yose, ibisobanuro byose bigamije guhindura ijambo wari wivugiye biva kuri Satani.
4) Ikinyoma ni kibi. Nta kinyoma cyiza kibaho, nta kinyoma gito kibaho. Umukristo agomba kucyirinda.
5) Ushobora kwitoza kuvuga ukuri uhereye none bigakunda!
Wirinde!
Fidèle MASENGO, Foursquare Gospel Church Kimironko masengof@yahoo.fr


text:
Kamonyi: Intore ziri ku rugerero zahigiye gukangurira abaturage kwita ku isuku
Nyuma yo guhabwa inyigisho ku mateka y’u Rwanda n’indangagaciro zibereye umunyarwanda, Intore z’Inkomezabigwi zo mu karere ka Kamonyi, zamuritse imihigo y’ibikorwa by’urugerero, More...
Huye: Intore zirangije amashuri yisumbuye zungukiye byinshi mu itorero
Nyuma y’itorero bigishirijwemo byinshi harimo indangagaciro na kirazira, abanyeshuri barangije amashuri yisumbuye bo mu karere ka Huye bavuga ko bungukiye byinshi mu itorero, bakaba bazabiheraho baba umusemburo More...
Kirehe: Intore zirasabwa kurangwa n’indangagaciro z’umunyarwanda
Abitabiriye itorero Mu muhango wo gutangiza icyiciro cya kabiri cy’itorero ry’igihugu mu karere ka Kirehe wahuje urubyiruko rurangije amashuri yisumbuye bagera kuri 1537 ku mugoroba tariki 05/01/2015 More...
Kamonyi: Inyigisho z’itorero zizafasha urubyiruko kutishora mu biyobyabwenge n’izindi ngeso mbi
Mu gihe bamwe mu rubyiruko bavuga ko hari abishora mu biyobyabwenge babitewe no kwiheba baterwa n’ubushomeri cyangwa ubukene. Abitabiriye Itorero ry’Inkomezabigwi barangije amashuri yisumbuye, More...
Gicumbi – Intore ziri kurugerero ngo niwo musemburo w’iterambere ry’u Rwanda
Intore ziri kurugerero ziri kuri morale Abanyeshuri barangije amashuri yisumbuye bo mu karere ka Gicumbi bari mu itorero bavuga ko ibikorwa ndetse n’ibyo bakorera mu itorero bibatoza kugira indangagaciro More...


text:
Miss Vanessa Uwase avuga ko ataciye inka amabere yambarira ukuri umuhanzi Olvis wo muri Active.
Ibi bije bikurikira amagambo Olvis aheruka gutangaza agaya Miss Vanessa amubwira ko atari akwiye kumwita umwana uwo yambariye ukuri.
Mu kiganiro cyihariye yagiranye na izubarirashe.rw, asubiriza bwa mbere mu itangazamakuru kuri aya magambo, Miss Vanessa yavuze ko nta muntu wakagombye kumuciraho iteka ngo amuvume, asobanura ko atari we mukobwa wenyine wambariye ukuri umuhungu.
Ubwo Iki Kinyamakuru cyamubazaga uko yakiriye amagambo Olvis aheruka gutangaza ko yamwambariye ukuri, Vanessa yagize ati “Kuri njyewe numva ko umuntu wese byamubaho. Ntabwo ari ukuvuga ngo ni njye mukobwa wenyine mu Rwanda wambariye ukuri umuntu akunda.”
Uyu mukobwa asobanura ko kwambarira ukuri Olvis kwe byari bifite impamvu, n’igisobanuro cyihariye nk’abantu bakundanaga.
Yagize ati “Ibyo ari byo byose si njye njyenyine wabikoze mu Rwanda cyane ko si umuhungu uhise wese yari umusore w’inshuti yanjye dukundana (boyfriend).”
Yongeraho ati “Ubigaya wese ni uko wenda ashobora kuba ari isugi cyangwa se ategereje kuzakora ubukwe kugira ngo nawe yambarire ukuri uwo akunda. Gusa simvuze ko ibyo ngibyo ari ibintu byiza cyangwa se abantu bagakoze, gusa na none ntabwo ntekereza ko naba naraciye inka amabere ku buryo abantu babigaya ngo bancireho iteka.”
Miss Vanessa avuga ko yemera ko yakoze ikosa atangaza ko Olvis ari umwana, kandi ko yabonye ko byamubabaje kugeza aho nawe ahitamo kumwihimuraho atangaza ku karubanda ibyabereye mu byumba by’ibanga.
Miss Vanessa avuga ko yatangaje ko Olvis ari umwana bitewe n’uburakari yari amufitiye.
Yagize ati “Byagaragaye nk’agasuzuguro kuri we, bigaragara ko mututse ariko mbabwije ukuri ni ibintu nanditse bitewe n’uburakari. Buriya abantu bakundana bagira ibihe byiza bacamo n’ibihe bibi bacamo; bitewe n’igihe nari ndimo muri iyo minsi kandi bitewe n’uburakari nagize ku cyo twari dupfuye muri icyo kibazo yari yitwaye nk’umwana. Nakoze amakosa ndahubuka, ariko namusabye imbabazi ko nashyize hanze ubuzima bwacu.”
Vanessa yambitswe ikamba ry’igisonga cya mbere cya nyampinga, mu marushanwa ya Miss Rwanda wa 2015.


text:
Muri gahunda yo kwita ku baturage no kubaha service inoze kandi yihuse Akarere ka Rusizi ku bufatanye n’ikigo cy’igihugu cy’ubutaka kateguye icyumweru cy’ubutaka kiva ku wa 18 kugeza ku wa 22 Ukuboza 2018 ku wa Ukuboza. Iki cyumweru kirangwa na serivisi zo gukemurira abaturage ibibazo by’ubutaka kirabera mu murenge wa Rwimbogo aho abaturage b’imirenge yose y’akarere biyorohera kugera.
Mu gutangiza ku mugaragaro Umubitsi w’impapuro mpamo mu ntara y’iburengerazuba bwana TUYISENGE Jean Claude yibukije abaturage ko uyu ari umwanya mwiza wabo wo gukemurirwa ibibazo by’ibyangombwa kuko utari ubifite nyuma yo kubikemurirwa atahana icyangombwa cy’ubutaka bwe bityo agatunga koko ubutaka bumwanditseho bityo yongera kubasaba kumenyesha bagenzi babo baba bagifite ubutaka butabanditseho kuza kubwiyandikishaho.
Mu ijambo rye Umujyanama wa Komite nyobozi y’Akarere madamu UWIRAGIYE Julienne yongeye gushima ubufatanye buranga inzego zose mu gukemurira umuturage ibibazo maze akomeza gushishikariza abaturage kwitabira kwandikisha ubutaka bwabo kuko burushaho kugira agaciro bikanabafasha kuba babutangaho ingwate mu bigo by’imari igihe baba bakeneye amafaranga yo gushora mu mishanga y’iterambere ryabo.
Abaturage barashima cyane iyi gahunda aho bagaragaza ko bari bafite impungenge z’uko ibi byangombwa bazabibona na cyane ko bari barabirangaranye. Umusaza BIZIMANA Jean Claude wo mu kagari ka Mushaka umudugudu wa Gashora yagize ati: rwose turashima cyane uku kutwegera dukemurirwa ibibazo, ati: dore nk’ubu jye nari naribagiwe ko ngomba gutunga ibyangombwa ariko kuva aho hatangiwe amatangazo ko hazaba iki cyumweru cy’ubutaka hano byarankanguye none dore icyangombwa cyanjye ndagitahanye.


text:
Musanze- Kwibumbira muri koperative byabafashije kurihirira abana babo kugeza muri kaminuza
Abagore bibumbiye muri koperative Abanyamurava ikorera mu Murenge wa Cyuve mu Karere ka Musanze, bemeza ko batasigaye inyuma muri gahunda zitandukanye zirimo nko kwibumbira mu makoperative bikaba kandi ngo byarabashoboje kurihirira abana babo amashuri kugeza no muri kaminuza.
Nyirasafari Sawiya, umwe mu banyamuryango b’iyi koperative, avuga ko koperative ye yatangiye ari ishyirahamwe ifite abanyamuryango 12, ubu ikaba ifite abagera kuri 35 barimo abapfakazi, imfubyi n’ababana n’ubwandu bwa (...)
Abagore bibumbiye muri koperative Abanyamurava ikorera mu Murenge wa Cyuve mu Karere ka Musanze, bemeza ko batasigaye inyuma muri gahunda zitandukanye zirimo nko kwibumbira mu makoperative bikaba kandi ngo byarabashoboje kurihirira abana babo amashuri kugeza no muri kaminuza.
Nyirasafari Sawiya, umwe mu banyamuryango b’iyi koperative, avuga ko koperative ye yatangiye ari ishyirahamwe ifite abanyamuryango 12, ubu ikaba ifite abagera kuri 35 barimo abapfakazi, imfubyi n’ababana n’ubwandu bwa SIDA.
Avuga ko hari byinshi kuyibamo byamugejejeho, aho agira ati “Kwibumbira mu makoperative ni ikintu cyiza cyane. Nk’ubu turiha mitiweli, abana bacu bariga ndetse harimo n’abiga muri za Kaminuza twishyurira byose tubikesha koperative.”
Nyiramajyambere Asiya uyobora iyi koperative, we avuga ko guhanga udushya kugira ngo bagere aho bageze byabafashije cyane ubu bakaba banabasha kugera ku burezi kuri bose, guhingira igihe igihingwa kimwe, bakaba baranabashije kubyaza umusaruro umutungo ungana n’ibihumbi 500 batangiranye ubu bakaba bageze kuri miliyoni 60.
Aba bagore batangiye bakora ubucuruzi bw’inyama baza kubusimbuza umushinga wo gukora amasabune, gusa ngo si aha gusa bagarukiye. Abagize iyi koperative bavuga ko bafasha bagenzi babo bo mu mirenge itandukanye y’Akarere ka Musanze kwivana mu bukene babigisha guhinga ibihumyo, dore ko banafite isoko ryo kugemurira amahoteli n’amaresitora yo mu Mujyi wa Musanze ku musaruro w’ibihumyo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Musabyimana Assiel agizwe Musenyeri mu itorero Angilikani mu Rwanda (EAR) nyuma yaho tariki 12 Nzeli 2017 ari bwo yatowe n'Inama y’Abepiskopi b’Itorero ry’Angilikani mu Rwanda. Kuri uyu wa 13 Mutarama 2018 ni bwo Musenyeri Musabyimana Assiel yarobanuwe, arasengerwa, yicazwa mu ntebe ndetse ahabwa n’inkoni y’ubushumba. Musabyimana Assiel wimikiwe kuba Musenyeri wa Diyoseze ya Kigeme, asimbuye Musenyeri Mvunabandi Augustin ugiye mu kiruhuko cy’izabukuru.
Musenyeri Musabyimana nyuma yo gusengerwa yahawe inkoni y'ubushumba
Ibyishimo byari byinshi kuri Musenyeri Musabyimana
Andi makuru ari mu itorero Angilikani mu Rwanda, ni uko hagiye gutorwa Archbishop ugomba gusimbura Musenyeri Rwaje Onesphore. Ibi byemejwe n'inama y'Abepiskopi b'itorero Angilikani mu Rwanda tariki 24 Ugushyingo 2017. Archbishop Rwaje Onesphore agiye gusimburwa bitewe nuko agiye kujya mu kiruhuko cy'izabukuru aho azatangira icyo kiruhuko tariki 06/06/2018.
Musenyeri Rwaje Onesphore agiye kujya mu kiruhuko cy'izabukuru
Nkuko byemejwe mu nama isimbura ya Province yabaye tariki 24//11/2017, Archbishop wa EAR azatorwa tariki 17 Mutarama 2018. Mu mpera z'ukwezi kwa Werurwe 2018, hazaba inama y'Abepiskopi izatora umwepiskopi uzayobora Diyoseze izaba ivuyemo Archbishop. Tariki 20 Gicurasi 2018 hazashyirwaho umwepiskopi wa Diyoseze Archbishop azaba avuyemo.
Nkuko Inyarwanda.com tubikesha itangazo ryashyizwe hanze n'ubuyobozi bw'itorero Angilikani mu Rwanda, tariki 26/05/2018 hazaba iteraniro ryo gushima Imana n'ihererekanyabubasha ku bikoresho byo mu buyobozi (Administrative documents). Tariki 27/05/2018 hazashyirwaho umwepiskopi wa Diyoseze ya Gasabo. Tariki 10/06/2018 hazashyirwaho Archbishop wa PEAR.
AMWE MU MAFOTO YA MUSENYERI MUSABYIMANA ASSIEL MU BIHE BYASHIZE
Musenyeri Assiel Musabyimana hamwe n'umufasha we
Musenyeri Augustin Mvunabandi hamwe na Assiel Musabyimana n'abandi bakozi b'Imana batandukanye
Musenyeri Assiel Musabyimana yakira igitabo yahawe na Greg
Musenyeri Assiel Musabyimana mu gikorwa cy'urukundo hamwe n'abandi


text:
Reba ibiro bishya by’Akarere ka Nyamasheke byuzuye bitwaye arenga miliyari
Abayobozi n’abakozi b’Akarere ka Nyamasheke ntibazongera gukorera mu nzu zishaje babyigana kuko batashye inyubako nshya bazajya bakoreramo.
Ibyo biro bishya by’Akarere ka Nyamasheke byatashywe ku mugaragaro na Minisitiri w’Ubutegetsi bw’Igihugu, Francis Kaboneka kuri uyu wa kane tariki ya 02 Ugushyingo 2017.
Iyo nyubako yuzuye itwaye arenga Miliyari imwe na miliyoni 560RWf. Ifite ibyumba 43 bizakorerwamo n’abakozi 75 bagize inzego zose z’akarere. Ifite kandi ibyumba by’inama bitatu n’ubusitani bwitegeye ikiyaga cya Kivu.
Umuyobozi w’Akarere ka Nyamasheke, Kamali Aimé Fabien avuga ko n’ubwo iyo nyubako yatwaye amafaranga menshi agaciro kayo gakomeye ari ibizakorerwamo.
Agira ati “Iyi nyubako itwibukije aho tuvuye n’aho tugeze tugana inshingano zacu. Ni ugusigasira ibyo twagezeho, kwihuta no gukoresha imbaraga, ubwitange no gukunda abo tuyobora mu bufatanye butajegajega.”
Minisitiri Kaboneka yashimiye ubufatanye bw’abikorera n’ubuyobozi bw’akarere mu kubaka ibiro by’akarere bishya.
Yakomeje yibutsa abakozi b’Akarere ka Nyamasheke ko imikorere yarangwaga mu nzu ishaje igomba guhinduka ikajyana n’ibiro bigezweho bimukiyemo.
Agira ati “Byaba bibabaje gukorera mu nzu nk’iyi ariko serivisi ziyitangirwamo zipfuye. Mujye mutega abaturage amatwi mubahe ibibakwiye.”
Iyo nyubako nshya y’Akarere ka Nyamasheke yari yaradindiye kuko yatangiye kubakwa mu mwaka wa 2013.
Byari biteganijwe ko yuzura mu mwaka wa 2015 ariko ntibyakunda kuko hari harabuze amakaro yakorewe mu Rwanda.
Iyo nyubako y’akarere ije isanga umuhanda mushya wa kaburimbo wa Kivu Belt uva i Rusizi ukagera i Rubavu.Witezweho gukomeza kuzamura imibereho myiza y’abatuye Akarere ka Nyamasheke.
Ibitekerezo ( 6 )
Waaaa!!!nibyizacyane nyamasheke nihorekwisonga utunditureretuyigureho! OK vus meya wimiberehomyiZa wakarere kanyamasheke akora,akazi ashinzweneza ndamusuhuje!bakomerezoe aho.
Waaaa!!!nibyizacyane nyamasheke nihorekwisonga utunditureretuyigureho! OK vus meya wimiberehomyiZa wakarere kanyamasheke akora,akazi ashinzweneza ndamusuhuje!bakomerezoe aho.
Turashimira l’etat y’urwanda kumahirwe ikomeza kutugezaho nk’umuyoboro w’iterambere Umuhanda kivu Berte ndimo kuwukorera inyigo y’uburyo ngomba kuwubyaza umusaruro from Nyamasheke to Rubavu mubijyanye n’ubucuruzi.
kdi nibyiza ko tugira bureau nziza zikinyagihumbi
niba dutaha mu mazu meza
twakanakoreye ahantu heza
nkahariya.
mbashimiye uburyomukora akazikanyuneza nibyiza twishimiye iterambere turikunjyamo.mukore ubuvugizi umuhanda uva kirengere gafunzo buhanda kirinda gasharimubirambo ugakomezarubingera murakoz nkunda amakurumutugezaho.
Ni byiza cyane. ibyiza biri imbere.n’ibitari ibi bizaza.ahasigaye ni ukubyaza umumaro amahirwe yose dufite mu karere kacu. Abaturage bacu bagakirigita ifaranga.
eh nibyo kwishimira,akarere kacu kabaye nka city tower yo mumugi wa kigaki pee!kamali ni umuntu wumugabo njyewe mwemereye Akantu kava muri BRARIRWA,uwakoze neza abakwiye gushim
irwa ntihagire ugira ishyari,uturere dufite inyubako zitameze neza bajye batwigiraho


text:
Iyo icya toraguwe cyangiritse cyangwa kigasaza cyarazwe kikangirika atari kuburangare ntabwo kishyurwa.
IBIKORERWA ICYATORAGUWE
-
Iyo icyatoraguwe ari ikintu cyangirika kidashobora kubikwa igihe kirekire agatinya ko cyazapfa ubusa, uwagitoraguye ahitamo kuba yagikoresha ariko akazacyishyura cyangwa akakigurisha akabika agaciro kacyo, ariko ibyo byose akabitangira abahamya babiri b' inyangamugayo, naho iyo ari ikintu gikenera gutungwa no kugaburirwa nk' itungo, muri icyo gihe akirangisha ararigaburira ibyo yaritanzeho akazabisubizwa na nyiraryo.
-
Imvugo yaturutse kwa Zayid Bin Khaalid (Imana imwwishimire) yaravuze ati: Intumwa y' Imana (Imana imuhe amahoro n' imigisha) yabajijwe ku cyatoraguwe ari izahabu n' ifeza, maze Intumwa y' Imana irasubiza iti: "Ujye umenya ububiko bwayo maze ukirangishe umwaka nikitabona nyiracyo mugitunge ariko kibe indagizo ibitswe iwawe, igihe cyose nyiracyo azabonekera uzakimuhe".
-
Nanone Intumwa yabajijwe ku ngamiya yatakaye, maze Intumwa irasubiza iti: "Ujye uyihorera kuko irishoboye, ifite ibinono byayo bikomeye byo gukandagiza, ifite amazi yayo igendana, ishobora kujya kunywa amazi mu mariba, ishobora kurisha kugeza igihe nyirayo azayibonera".
-
Nanone Intumwa yabajijwe ku ihene yatakaye, maze Intumwa irasubiza iti: "Ujye uyitoragura, kuko ishobora kuba iyawe cyangwa ikaba iyu muvandimwe wawe cyangwa ikaba iy' imbwebwe niba utayitoraguye".
-
Abana bato n' abandi badasobanukiwe, ibyo batoraguye birangwa n' abahagararizi babo.
ITEGEKO RIREBA ICYATORAGUWE KU BUTAKA BUTAGATIFU BWA MAKKA NA MADINAH
Icyatakaye i Makkah cyangwa i Madinah nta wemerewe kugitoragura keretse agamije kukiranga no kugishyikiriza inzego zishinzwe ibyatakaye, kuko ntabwo byemewe gutunga icyatoraguwe i Makkah cyangwa i Madinah.
KURANGISHA ICYABUZE MU MUSIGITI
Ntibyemewe na gato kurangisha icyatakaye mu musigiti, nk' uko bishimangirwa n' imvugo y' Intumwa y' Imana yaturutse kwa Abuu Hurayirat (Imana imwishimire) aho yavuze ati: Intumwa y'Imana yaravuze iti: "Uzumva umuntu arangisha icyo yabuze mu musigiti azavuge ati: Imana ntizakikugarurire, kuko imisigiti itubakiwe ibyo".
UMWANA WATORAGUWE
Umwana watoraguwe ni Umwana muto basanze ahantu yatakaye, yayobye cyangwa bahamujugunye, kandi ababyeyi n' inkomoko ye bitazwi. Gutoragura uwo mwana ni ngombwa ku mubonye kandi akaba azi ko nta wundi uri bumutoragure kuko ari ugukiza no gutabara ubuzima bwe no kubuvana mu ngorane, iyo habuze n' umwe umutoragura bose babona icyaha, kandi umutoraguye akamurera abona ibihembo n' ingororano zihambaye ku Mana.
KURERA UMWANA WATORAGUWE
Kurera umwana ni uburenganzira bw' uwamutoraguye, iyo akuze kandi ari umwizerwa n' inyangamugayo, ariko ibimutunga bigatangwa n' ikigega cy' umutungo w' Abayislamu (Baytulmaali) keretse iyo bamutoraguranye umutungo icyo gihe niwo bakuramo ibimutunga.
Iyo uwo mwana apfuye asize umutungo kandi nta wundi asize wo kumuzungura, umutungo we uzungurwa n' ikigega cy' umutungo w' abayislamu (Baytulmaali), Naho uwo mwana aramutse yishwe n' uwabigambiriye ku bushake, icyo gihe umuhagararizi we ni umuyobozi w' abayislamu ri nawe utoranya hagati yo guhora no kwakira impozamarira izashyirwa muri Bayitulmaal.
Iyo nyuma hagaragaye umugabo cyangwa umugore uvuga ko ari se cyangwa nyina w' uwo mwana yaba ari Umuyislamu cyangwa atari we, uwo mwana aramuhabwa, naho iyo yiyitiriwe n' abantu benshi buri wese avuga ko ari umwana we, bamuha ufite ibimenyetso bigaragaza ko ari uwe, iyo nta bimenyetso bihari bahamagaza abasobanukiwe kumenya uko abantu basa, uwo bagaragaje ko asa n' uwo mwana mu bintu runaka niwe umuhabwa.
Umusozo w'ibyatoraguwe
UMURAGE.
Umurage : ni icyo umuntu ategeka ko kizatangwa mu mutungo nyuma yo gupfa kwe kigahabwa umuntu runaka utari mu bamuzungura.
IMPAMVU UMURAGE WASHYIZWEHO MU IDINI YA ISLAMU
Allah yashyizeho umurage ari impuhwe n’imbabazi ku bagaragu be,ubwo yahaga umugaragu we ububasha bwo kuba yagira ingano runaka atanga mu mutungo we ukazatangwa nyuma yo gupfa kwe ugakoreshwa mu bikorwa byiza runaka bifitiye akamaro abakene n'abatishoboye, ibyo bigira inyungu ku wawutanze zo kuzagororerwa ku Mana.
Allah yaravuze ati:
“Mwategetswe gutanga umurage igihe umwe muri mwe yegereje gupfa asize umutungo, uwo murage ugahabwa ababyeyi bombi n'abo bafitanye isano,ibyo bigakorwa mu buryo bwemewe, ibyo ni ukuri kubatinya Allah".
Qorani 2:180
Icyitonderwa:
Umurage uvugwa muri uyu murongo wa Qor'ani byari imbere yo guhishurwa kw'imirongo igaragaza amategeko yo kuzungura n'abazungura harimo n'ababyeyi bombi,bityo abafite igeno mu kuzungura ntibahabwa umurage,ariko umurage ukomeza kwemerwa ku bandi bantu bo mu muryango batari mu bazungura.
Ibi bishimangirwa n'imvugo y'Intumwa Muhamadi (Allah amuhe amahoro n'imigisha) igira iti: " Allah yageneye buri wese umugabane we wo kuzungura uwe wapfuye,bityo uri mu bazungura ntiyemerewe guhabwa umurage ". Iyi mvugo iboneka mu gitabo cya Tirmidhi,Ibnu Majah na Nasai
UMWANYA UMURAGE UFITE MU IDINI YA ISLAMU
Gutanga umurage ni igikorwa cyiza ku muntu ufite umutungo mwinshi kandi abamuzungura bakaba badakennye, icyo gihe yemerewe kuraga ibitarenze kimwe cya gatatu (1/3) cy'umutungo we, kigakoreshwa mu byiza kugirango agerweho n’ibihembo byabyo nyuma y’uko apfa.
Ni ngombwa gusiga umurange wo kwishyura umwenda waba uwa Allah nka Zakat cyangwa umwenda abereyemo mugenzi we,ibyo byose agomba kubyandika bikamenyekana kugirango bitazaburizwamo.
Usize umutungo mwinshi ni byiza ko araga abo bafitanye isano batemerewe kumuzungura, ariko atarengeje kimwe cya gatatu(1/3) cy'umutungo afite.
Ibyiza ni uko uraga igihe afite abazamuzungura yaraga ibingana na kimwe cya gatanu(1/5) cyangwa kimwe cya kane(1/4) cy'umutungom igihe afite umutungo mwinshi,ariko kuraga kimwe cya gatanu ni byo byiza.
Ntabwo ari byiza gutanga umurage igihe nta mutungo uhagije ufite kandi abo usize bawukeneye, biranemewe kandi ko umuntu yaraga umutungo we wose mu gihe ntabo afite bazamuzungura.
Ntibyemewe ko umuntu yaraga abazungura be, keretse ari umurage wo kubashoboza gukora umugenzo wa Hija cyangwa kubatangira igitambo bakiriho,nko kub yavuga ati:nimpfa,Mama azafate mu mutungo wanjye ibizamushoboza gukora Hija,cyangwa akavuga ati: nimpfa Papa azahabwe mu mutungo wanjye uwo kugura igitambo,kuko ibi ni murwego rwo kwiyegereza Imana no kugirira abawe ineza,bitandukanye n'umurage usanzwe kuko wo uba ugamije guha umuntu umutungo azasigarana kandi ibyo ntibyemewe ku bazungura.
Uhabwa umurage agomba kuba yujuje ibi bikurikira:
Umuyisilamu, afite ubwenge, asobanukiwe, ashobora gukoresha neza ibyo yarazwe yaba umugabo cyangwa umugore. Umurage wemerwa iyo utanzwe n’ugeze mu gihe cy’ubukure afite ubwenge, umwana uciye akenge n’umuntu utazi gukoresha neza umutungo n'abandi.
Umurage wemerwa ari uko uwutanga akoresheje imvugo yumvikana cyangwa inyandiko, bikaba byiza ko utanga umurage awiyandikira akabitangira abahamya kugira ngo bice impaka .
Abdillahi mwene Omar yavuze ko intumwa Muhamad (Allah amuhe amahoro n’imigisha) yavuze iti :” umuyisilamu ugize urugendo rumara iminsi ibiri afite icyo yatangaho umurage, ni byiza ko yasiga awanditse". Yakiriwe na Bukhari na Muslimu
biremewe kwisubiraho ku murage umuntu yatanze akawaka uwo yawuhaye kimwe n'uko yawugabanya cyangwa akawongera, ariko iyo apfuye nta gishobora guhinduka uguma nk'uko yawutanze.
Umurage uremewe ku kintu cyose gifite akamaro, nk’uko umurage wemewe kuba watangwa mu kubaka umusigiti ,kubaka ibiraro no kubaka amashuri n'ibindi bikorwa byiza.
UBURYO BWO GUTANGA UMURAGE.
Umurage ushobora kuba ibintu runaka umuntu asabye undi ko azamukorera nyuma yo gupfa kwe, nko kuba yamusaba kuzashyingira abakobwa be cyangwa kuzamurerera abana be bato,cyangwa akamusaba kuzatanga kimwe cya gatatu cy'umutungo we mu bikorwa runaka, kubikora nk'uko yabimusabye rero ni igikorwa cyiza cyo kwiyegereza Allah ugikoze azagihemberwa.
Umurage ushobora no kuba gutanga umutungo,nko kuba yaraga kimwe cya gatanu(1/5) cy'umutungo we ko kizahabwa abantu runaka nk'abakene,abanyeshuri,kubaka umusigiti,gucukura amariba n'imigezi n'ibindi bikorwa byiza.
Ni byiza kuraga abo mufitanye isano batari mu bakuzungura, kuko kubaraga biba ari no gufasha umuryango wawe.
GUHINDURA UMURAGE NYUMA YO GUPFA K'UWAWUTANZE
Umurage ugomba gutangwa ugamije ineza, naho iyo umuntu araze umutungo we agamije kugirira nabi abazamuzungura nko kuba yaraga agirango bo kuzabona ibyo bazungura,ibyo ntabwo byemewe ndetse abikoze yaba akoze icyaha imbere y'Imana. Kirazira guhindura umurage watanzwe mu buryo bukurikije amategeko,uwabikora aba akoze icyaha. Umenye ko mu murage runaka habayemo kurengera amategeko, agomba kugira inama abo bireba bakawuhindura bagamije gutunganya no gukosora ibyakozwe nabi mu rwego rwo kwirinda amahugu.
Allah yaravuze ati:
"Uzahindura umurage watanzwe neza nyuma yo kumva itegeko ryawo,icyaha kizaba kubazawuhindura, mu by'ukuri Allah arumva kandi ni umumenyi wa byose,ariko uzabona ko uwaraze yabogamye cyangwa yahuguje mu kuraga kwe,maze agasubiramo umurage mu rwego rwo gutunganya, nta cyaha azaba akoze, mu by'ukuri Allah ni nyirimbabazi nyirimpuhwe”.
Qor’an 2:181-182
Ntibyemewe gutanga umurage uzakoreshwa mu bikorwa bibi nko kubaka amazu yo gukoreramo ibibi n'ibindi. Iyo umuntu apfuye, mu mutungo we habanza gukurwamo imyenda, hagakurikiraho umurage, ibisigaye bikagabana abamuzungura. Uragwa ashobora kuba ari umwe cyangwa bakaba benshi, iyo babaye benshi buri wese akamugenera umwihariko we ibyo biremerwa , naho iyo abaragwa ari babiri akabaraga ikintu kimwe ,nko kuba bose baragwa kwita kubana be cyangwa gucunga umutungo we ntabwo umwe muri bo yemerewe kugira icyo akora wenyine.
Biremewe ko uragwa yemera umurage mu gihe umuraga akiriho cyangwa nyuma yo gupfa kwe, iyo abyanze haba igihe uraga akiriho cyangwa nyuma yo gupfa,uburenganzira bwe ku murage buburiramo kuko yawanze. Umuntu aramutse apfiriye ahantu hatari umuyobozi cyangwa se atabona uwo aha araga nk'upfiriye mu butayu icyo gihe abayislamu bahaturiye bemerewe gutwara umutungo asize bakawukoresha mu bifitiye akamaro ubuyisilamu.
INYANDIKO Y'UMURAGE.
Ni byiza ko ku ntangiriro y'inyandiko y'umurage hakwandikwa amagambo yashimangiwe n'umusangirangendo witwa Anasi mwene Maliki (Allah amwishimire) aho yavuze ati: " Abasangirangendo b'Intumwa Muhamadi (Allah amuhe amahoro n'imigisha) bajyaga bandika ku ntangiriro y'umurage amagambo akurikira: Uyu ni umurage wa kanaka mwene kanaka,araze ko ahamya ko nta wundi ukwiye kugaragirwa by'ukuri uretse Allah we utagira undi babangikanye, kandi ko Muhamadi ari umugaragu we akaba n'Intumwa ye (Allah amuhe amahoro n'imigisha), kandi ntagushidikanya ko imperuka izaba,kandi ko Allah azazura abari mu mva.
Araze abo asize mu muryango we gutinya Allah ukuri ko kumutinya, kandi abaraze kuzakomeza kumvikana no gushyira hamwe, abaraze kumvira Allah n'Intumwa ye Muhamadi niba koko ari abemeramana nyakuri, abaraze ibyo Ibrahimu na Yaqubu (Allah abahe amahoro) baraze urubyaro rwabo. Nk'uko bishimangira na Allah aho agira ati:"
...Bana banjye! Allah yabahitiye mo idini, muramenye ntimuzapfe mutari Abayislamu ".
Qor'ani 2: 132
Nyuma y'aho akabona kuvuga ibyo yashakaga kuraga". Iyi mvugo iboneka mu gitabo cya Bayihaqi na Darukutuni
UMURAGE WANGIZWA N'IBI BIKURIKIRA
Umusozo w'umurage.
-
Iyo uwarazwe gukurikirana ibintu runaka asaze.
-
Iyo icyarazwe cyangiritse.
-
Iyo uwaraze yisubiyeho kubyo yaraze.
-
Iyo uwarazwe abyanze.
-
Iyo uwarazwe apfuye mbere y'uwamuraze.
-
Iyo uwarazwe yishe uwaraze.
-
Iyo igihe cy'umurage kirangiye cyangwa umurimo yamuraze gukora ukarangira.


text:
Mbere y’umwaduko w’inyandiko
Nta tushi nta rubaho
Abenge bataritwa inkandagirabitabo
Umwera uva ibukuru butari ibuzungu
Imana itaraba mungu
Kiriziya itarigabira kirazira
Abatware bataratangira gutangira i mahanga
Impanga zitaranikwa ku karubanda
Twari dufite amateka
Uburere butaraha intebe uburezi
Amasaku ataratubera urujijo ngo abarezi tubite “abareezi”
Guterekera no gucuragura bitaritirirwa amarozi
Shitani itahabwa icyicaro mu mpinga za Karisimbi
Amajoro ari ay’ibitaramo mbere ya yandi 100 y’icuraburindi
Amateka akiryohera amatwi mu migani
Abasizi bakigira intebe mu rukari i bwami
Bakandika amateka nta karamu, nta kayi
Twari dufite amateka
Iminsi yose igisa nta mabara arivangamo
Umwera atarakirwa na Sharangabo
Amateka yacu yabaga mu ndirimbo, mu myato, mu mivugo, mu binyeto, mu bisigo
Uririmi rutaracikamo kabiri ngo ducire nk’impiri
Urwacu rutaritwa urw’impirimbiri
Mbere y’uko tuganzwa na za “Ar” na “Ré” z’inkoroni
Uburebure cyangwa ubugufi bwa eri butararangirira i Kigali
Ntaravukira hagati y’ikinyarwanda n’igiswayiri
Twari dufite amateka
Ayo nzi angana na rwa ruro
Ayo nizera yo ni nkaho ntayo
Ni yo mpamvu nshishimura amafuti ngo ndasiga
Mbasangiza ibihe ndimo nganira n’ejo hazaza
Mu gakinjiro k’amagambo ndacura n’abacuranwa
Imfura icura bucura, buri wese ni ukwimenya
Jye naribuze
Amaso yaheze mu kirere, nishakira mu nyenyeri
Ndahumbya nkatsitara ku ijambo nka wa musazi
Ndi umusizi, niyo nazima aka kanya
Inganzo yanjye yazamurikira ejo hazaza
Ubutwari bwanjye bukomoka ku bambanjirije
Ni ingabo mu bitugu ninjiranye mu ruhando rw’abandika amateka ntakomanze
Naje nje gutera igikumwe ku ryavuzwe na Lumumba
“Umunsi wageze ko Afurika yiyandikira amateka”
Iki si ikinamico mwana wa, fata ikaramu. Andika!
#1key


text:
Uyu mubyeyi w’imyaka 31 y’amavuko atuye mu mudugudu wa Nyarwumba, akagali ka Muyogoro, umurenge wa Huye, mu karere ka Huye, mu buhamya bwe agaragaza uburyo umuryango we wabayeho igihe kirekire ukennye, n’uburyo yabashije kwiteza imbere ahereye ku mafaranga 200 y’u Rwanda yonyine.
Uwiringiyimana kuri ubu we n’umuryango babayeho mu buzima bwiza, aho babasha kwibonera ibyangombwa byose by’ibanze, kwigurira umusanzu w’ubwisungane mu kwivuza ku buryo bworoshye n’ibindi.
Kuri ubu avuga ko asigaye afite konti muri banki kandi yitabira kuyizigamaho, ndetse n’umutungo we n’umugabo we ukaba ubarirwa muri miliyoni zirenga 10.
Uwiringiyimana yashatse umugabo mu mwaka wa 2006 batangira kubaho batunzwe no guhinga ibijumba no guca incuro kuko bari bafite isambu nto itabasha kuvamo umusaruro uhagije.
Muri icyo gihe bari batuye muri Nyakatsi, barara hasi ku musambi ushashe hejuru y’ibyatsi (Nyakatsi yo ku buriri), byatumaga kwigobotora ubukene bibabera ihurizo rikomeye.
Mu mwaka wa 2011, Uwiringiyimana yagannye ishuri ryigisha abakuze gusoma, kubara no kwandika, abigiriwemo inama n’umuturanyi we ndetse kuva icyo gihe yahise yishyira hamwe na bagenzi be mu itsinda ryo kuzigama no kugurizanya.
Uwiringiyimana asobanura ko muri iri tsinda yajyaga yizigama amafaranga 200 buri cyumweru yasaguraga kuyo yabaga yakuye mu bijumba avuye kugurisha ku isoko.
Ati “Kubera ko twahingaga ibijumba gusa, nafataga nk’igitebo kimwe nkakijyana ku isoko kugira ngo mbashe kugura imboga zo kubirisha. Ubwo natangiye kujya mfataho amafaranga 200 nkayazigama mu itsinda”.
Bitewe n’amahugurwa yahawe mu itsinda uyu mubyeyi w’abana babiri yafashe umwanzuro wo kwaka inguzanyo y’amafaranga ibihumbi 20 mu itsinda atangira gucuruza avoka.
Ati “Maze kugurizwa ibyo bihumbi 20 naragiye mpita ndangura avoka z’ibihumbi 2 500, ndazicuruza nkuramo ibihumbi 5 200. Mu gihe gito ntangira kubona inyungu ifatika ndetse n’inguzanyo nari nafashe ndayishyura”.
Uwiringiyimana avuga ko yakomeje gucuruza avoka maze nyuma y’imyaka itatu, agura amasambu abiri, ahita atangira guhinga inyanya n’ibindi bihingwa mu buryo bwa kijyambere. Nyuma y’igihe gito yatangiye kugemurira amasoko, ibyo yabaga yasaruye.
Bimwe mu bikorwa bifatika avuga ko we n’umugabo we bamaze kwigezaho, harimo inzu nziza bubatse bava muri nyakatsi, ndetse n’amatungo baguze arimo inka y’ibihumbi 80, ingurube y’ibihumbi 40, n’andi matungo magufi.
Ati “Ubu dufite inzu nziza iteye sima inyuma kandi vuba aha turateganye no kuyishyiramo imbere natwe tukajya dukoropa. Dufite ibikoresho byo mu nzu bigezweho kandi ntitukiryama hasi ku byatsi, kuko twiguriye matela. Ikindi twabashije kwigezaho ni inka y’ibihumbi 80 n’ingurube y’ibihumbi 40 kandi ubu twarayibangurije yenda kubwagura”.
Uyu mubyeyi watowe muri komite y’umudugudu wa Nyarwumba nk’ushinzwe amajyambere avuga ko yakomeje kwizigama mu itsinda kandi n’umugabane wazamutse kuko ubu buri wese yizigama amafaranga 500 buri cyumweru.
Uwiringiyimana wifitiye icyizere cy’ubuzima bw’ahazaza avuga ko akiri mu bukene bukabije yahoraga acecetse kandi yigunze.
Mu kiganiro yagiranye na IGIHE, Uwiringiyimana yatangaje ko akomeje inzira yo kwiteza imbere, aho muri uyu mwaka afite intego yo kugura moto akayiha umumotari akajya amwungukira.
Avuga ko kuri ubu asigaye azi gusoma, kubara no kwandika, kandi ubumenyi bujyanye no kwiteza imbere ndetse no gucunga umutungo yakuye mu itsinda agenda abusangiza umugabo we kuri ubu nawe akaba yaramwemereye ko agiye gutangira kwizigama mu itsinda.
Uwiringiyimana agira inama abantu bari mu bukene by’umwihariko abagore, abatazi gusoma kuyoboka isomero ry’abiga bakuze, kuko ari amahirwe Leta y’u Rwanda yashyizeho akwiye kubyazwa umusaruro.
Yashimangiye ko hari icyizere cy’uko kujijuka, kwibumbira mu matsinda yo kuzigama no kugurizanya ndetse no kwitabira umurimo ari umusingi w’iterambere.
Icyo ashyize imbere ni ugukomeza ibikorwa bizamura ubukungu bw’umuryango we kandi abana be akabaha uburere, agakomeza no kubatoza kugana ishuri no kwiga bashyizeho umwete, kuko ngo adashaka ko hazagira ubaho nabi mu buzima bumeze nk’ubwo we n’umugabo we banyuzemo.


text:
“Tugomba kubakira ku muco wacu kugira ngo tugere ku iterambere rirambye. Umunsi w’umuganira ni umwanya wo kwishimira ibyagezweho bijyanye n’aho ibihe bigeze.”
Ibi byagarutsweho ku cyumweru tariki ya 27 Kanama 2017, ubwo hizihizwaga umunsi w’Umuganura mu murenge wa Kimihurura, Akagari ka Rugando, ahahuriye imidugudu ya Gasasa na Rebero.
Majyambere Laurien, ni umuturage wo mu kagari ka Rugando, mu kiganiro cye yagaragaje ko umuganura ari isoko y’ubumwe bw’Abanyarwanda, ukaba n’ishingiro ryo kwigira.
Agira ati “Impamvu tuwuha agaciro ni uko icyiza twawubonyemo cyubaka ubumwe bw’Abanyarwanda uhereye mu rugo. Impamvu abantu bahurira hamwe ni ukugira ngo abatarabigeraho na bo bahakure isomo. Umuganura uraduhuza, kuko uyu munsi uhuza abayobozi n’abayoborwa, bakaganira no ku zindi gahunda zinyuranye.”
Majyambere akomeza avuga ko mu rugo abagize umuryango bakwiye kujya bafata umwanya bakaganira kugira ngo bamenye ibibazo bafite, bafatanye kubishakira umuti.
Akomeza agira ati “Umunsi w’umuganura ni umwanya wo kwishimira ibyagezweho bijyanye n’aho igihe kigeze. Ni umwanya wo kwisuzuma buri wese muri serivisi atanga mu kazi ke ka buri munsi, akareba niba umusaruro atanga umuteza imbere ugateza imbere n’igihugu.”
Kuba abantu bashyira hamwe mu kwizihiza umuganuro, Majyambere agira ati “Ibyo duteganya ntidushobora kubigeraho tutagize ubumwe, kandi abantu bakarangwa no kugira gahunda mu byo bakora. Ni umwanya wo gutoza abantu gukora bitanga umusaruro.”
Nyiratamba Jane, utuye mu mudugudu wa Gasasa, Akagari ka Rugando, avuga ko umuganura wa mbere ari ukwishimira ibyagezweho birimo kwibonamo ubunyarwanda kuruta ibindi.
Agira ati “Dushimire Imana yakuye igihugu cyacu aho cyavuye kikaba gisa gitya. Undi musaruro twishimira ni uko twatoye neza, twatoye umuntu muzima ufite aho azageza igihugu cyacu. Ni umwanya wo kwishimira intsinzi kuko na yo iri mu byo twagezeho.”
Uretse ibiganiro bijyanye n’umunsi w’umuganura abaturage basangijwe, wabaye n’umwanya wo gusangira amafunguro ateguye kinyarwanda, kwica akanyota no gucinya umudiho.
Panorama


text:
28/01/2017, yanditswe na Jean-Claude Mulindahabi
Tariki ya 28/01/1961 nibwo bamwe mu nkwakuzi bahuriye i Gitarama bemeza ko u Rwanda rusezereye ingoma ya cyami, rukaba rubaye Repubulika. Byemejwe bidasuburwaho muri « referendum » tariki ya 25/09/1961. U Rwanda rwari rumaze ibisekuru hafi bitanu rugengwa n’ingoma ya cyami. Ubutegetsi bwa cyami bwari bushingiye ku muntu umwe wasimburwaga n’umwana we.
Itariki ya 28 Mutarama ni itariki rero idasanzwe mu mateka y’u Rwanda, kuko ni bwo abenegihugu baturutse mu mpande zose z’u Rwanda bafashe icyemezo cyo gusezerera ingoma ya cyami na gihake, igasimbuzwa Repubulika ishingiye ku mahame ya Demokarasi. Ku isonga hari Dominique Mbonyumutwa, Grégoire Kayibanda, Joseph Gitera, Bicamumpaka n’abandi. Uyu munsi hashize imyaka 56 icyo cyemezo gifashwe.
Ijambo musanga munsi hano, ni iry’umwe mu banyapolitiki b’abanyarwanda. Ni Padiri Thomas Nahimana, ni Umunyabanga mukuru w’ishyaka « Ishema ry’u Rwanda ». Yarivuze mu gihe hizihizwa ku nshuro ya 57 uwo munsi. Haramutse hari undi ushaka kugira icyo atubwira kuri uyu munsi mukuru, yatwandikira kuri: umunyamakuru16@gmail.com


text:
Iryo jambo ryatamanzuwe na Yuhi Gahindiro ari i Sheri na Butera h’i Runda na Gihara ho mu Rukoma (Gitarama) ahagana umwaka wa 1800.
Gahindiro atuye i Rubona rwa Gihara, yagiraga abantu benshi mu rugo rwe; bituma yiha umugenzo wo kurara aruzenguruka nubwo yari afite abararirizi. Bukeye agiye kuruzenguruka uko bisanzwe imvura iragwa iramuziga. Imaze guhita abona kurugendagenda.
Aza guhura n’abana baba iwe bavuye kwiba ibishyimbo byo gutonora n’ibihaza byo kugerekaho. Abakubise amaso arabamenya; arababaza ati «Murava he ba sha ?» Banga kumuhisha, bati «Tuvuye kwiba».Arababaza ati «Mwibira iki ko urugo rwanjye nta kirubuzemo ?» Baramusubiza, bati «Ubu se watwereka umurima nibura ungana urwara wahinzemo ibi tujya kwiba ?» Arabihorera baragenda.
Bageze mu rugo babura inkwi zo gutekesha ibyo byibano byabo, babirarana ubusa. Mu gitondo Gahindiro avunyisha (ahamagaza) Abanyagihara n’abandi bahegereye; abatuma amasuka. Bamaze kuyageza aho abajyana i Sheri na Butera, ahahingisha umurima w’ikiyagamure urangiza igikombe kiri hagati ya Sheri na Nyagasozi;awita Rwangambibi. N’ubu icyo gikombe kiracyitwa Rwangambibi.
Nuko bawuteramo ibishyimbo n’inzuzi n’isogi.Bimaze kwera, ategeka abana bo mu rugo rwe kujya babyitonorera, kugira ngo boye kujya bararikira ibitonore.
Abana baduka umutonore baralya bashira irari. Bamaze kurengwa Gahindiro yiganisha aho bateraniye asanga banezerewe.Arababaza ati «Mbe harya bya bishyimbo nabafatanye mwibye burya mwarabitetse?» Bati «Nta bwo twabitetse imvura yaguye ari nyinshi tubura inkwi tubirarana ubusa.»
Araseka,arababwira ati «Erega bana banjye burya ak’imuhana kaza imvura ihise! » Ati «Ese ubu ko imvura igwa, hari ubwo mwari mwarara ubusa ?» Bati «Oya.»
Ati«Nimujye mwihingira ibyanyu musorome imvura itaragwa, kandi ninagwa mutonorere mu nzu mutekere igihe ntimuzaburara».
Iryo jambo «Ak’imuhana», ubundi ni izina na none yari yarise umurima yihingishirije i Murinja ho ku Mayaga, nyirasenge Nyiraminoga ya Gihana cya Rujugira amaze kumwima amasaka n’uburo byo kumaza urubanza mu gihe cy’imvura. Aho kubimuha, amutumaho ngo «Dore ubu ni mu itumba, nta bantu nabona bo kungira mu kigega bafite ibyondo ku birenge, sinshaka ko banyanduriza imyaka», uti «Umunsi imvura yahitutse uzaze aguhe amasaka n’uburo wimarire urubanza !»
Gahindiro amaze kubyumva atyo, asanga gutega ibizava imuhana atari byiza; ni ko kwihingishiriza umurima we w’ikiyagamure urangije Murinja yose; awita «Ak’imuhana», agenurira ku magambo ya nyirasenge yo kumurindiriza kuzamara urubanza imvura ihise; awuteramo imbuto zose yifuzaga, azihawe na Mirenge ya Kigogo ku Ntenyo.
Mirenge uwo yari yaraturutse i Murera, atura mu Nduga ku Ntenyo ahagabiwe na Nyiramibambwe Nyiratamba, nyirakuru wa Yuhi Gahindiro nyine.
Nguko uko ak’imuhana kaza imvura ihise kadutse mu Rwanda. Kuva ubwo rero baba babonye uwamanjiriwe agitegereje iyabo risabano, bati «Ese uramanjirwa ntuzi ko ak’imuhana kaza imvura ihise?»


text:
Mu myaka 7 gusa, Abanyarwanda bagezwaho amashanyarazi bikubye 3
Ubuyobozi bw’Ikigo cy’Igihugu gishinzwe Ingufu (REG Ltd) bwishimira uburyo gahunda yo gukwiza amashanyarazi mu banyarwanda ikomeje kwaguka, guhera mu mwaka wa 2010 ubwo hatangiraga gahunda ya Guverinoma y’imyaka irindwi. Umuyobozi w’Ikigo cy’Igihugu gishinzwe ingufu (REG) Mugiraneza Jean Bosco, ahamya ko mu myaka igera kuri irindwi Abanyarwanda bagejejweho amashanyarazi bikubye hafi gatatu, iyi ntambwe ikaba yaragezweho … Continue reading Mu myaka 7 gusa, Abanyarwanda bagezwaho amashanyarazi bikubye 3
Copy and paste this URL into your WordPress site to embed
Copy and paste this code into your site to embed


text:
Abakozi bo mu mujyi wa London mu Bwongereza badafite umwanya wo kujya aho bagororera ingingo bazajya babikorera muri bisi bajya ku kazi.
Inkuru y’urubuga odditycentral.com iravuga ko mu mwanya w’intebe bisi ziba zirimo amagare akorewemo abantu bagenda banyonga uko bisi igenda.
Igitekerezo cy’ubu bwoko bw’amabisi cyazanywe n’abagabo bitwa James Balfour na Giles Dean.
Ride2Rebel ni igisubizo ku bantu bitwaza ko bagira akazi kenshi cyane ku buryo batagira umwanya wo kujya ahagenewe kugorora ingingo (gym).
1 Rebel, kimwe mu bigo bitanga servisi zo kugorora ingingo gikunzwe cyane akaba ari na cyo cyazanye agashya ko gukora bisi ikorewemo ibikoresho bigorora ingingo, cyatangaje ko abashaka serivisi zabo ari benshi cyane.
Kubera abantu biyandikishije bashaka serivisi zabo ari benshi cyane byatumye urubuga rwabo rwa interineti ruvaho biba ngombwa kwimurirwa kuri seriveri yindi.
1Ride ivuga ko bisi za Rid2 Rebel zizatangira gukora mu mpera z’uyu mwaka wa 2016.
Igisigaye gukorwa ni uko Guverinoma ishyiraho uburyo bw’umutekano kubazajya bakoresha aya mabisi.
Reba uko muri iyo bisi hameze muri iyi video
Bisi n’itangira abagenzi bazajya bishyura hagati ya £12 na £15 ku rugendo rw’iminota 45.
Niba ushaka kureba ibindi bintu bidasanzwe, irebere Video & Amafoto 18 ya Harmony of the Seas, ubwato bunini ku Isi, butwara abasaga 6000. Kanda hano.


text:
Kugumana na Yesu mu gihe uri mu bibazo-Pastor Desire
1 Samweli 22:23 Gumana nanjye humura kuko uhiga ubugingo bwawe ariwe uhiga n’ ubwanjye kandi ni ugumana nanjye ntacyo uzaba.
Intego y’ iri jambo ni ’’Kugumana na Yesu mugihe uri mu bibazo.’’ Nagira ngo tuganire ku bibazo duhura nabyo mu nzira ijya mw’ ijuru. Akenshi twumva turi twenyine tukagira ngo Yesu yadutereranye ariko ari kumwe natwe iteka ryose. Uretse ko natwe tugomba kuguma aho ari.
Iyo urebye akenshi mu ntambara zacu tuba turi twenyine.(INARIJYE cg ‘LE MOI’) iba ari nyinshi. Kuki? Yesu ntiyivanga utamuhaye ikaze ntiyinjira. Ibyahishuwe 3:20 ndi ku rugi ndakomanga umuntu niyumva ijwi agakingura ndinjira dusangire.
Emera ukingure mubane mu bibazo byawe. -Ijambo ry’Imana rivuga ngo twapfanye na Kristo tuzukana nawe si twe turiho ahubwo ni Kristo uriho muri twe. Biratangaje kumva umukristo avuga ko ababajwe n’uko bamuvuze,ati baranyanga, ati ndakenye, ukumva ahora ari jye, muri jyewe, urabyumva ko Yesu ntawurimo, ariko wumvise ko atari wowe uzaseba ahubwo Yesu mubifatanije biroroha bigakemuka vuba ariko ucyumva ko uri wenyine uzakomeza kuba wenyine.
Ariko mufatanije bizoroha kandi ubwo bufatanye yarabwemeye kuko yavuze ngo muze mwese abarushye n’abaremerewe mbaruhure kandi nkuko yababajwe no kugeragezwa abasha gutabara abageragezwa bose, kuko azi intimba icyo ari cyo kandi ntiyishimira kubabaza umuntu iteka niyo amubabaje amugirira ibambe.
Ubusanzwe sitwe duhigwa ahubwo ni Yesu uhigwa muri twe kuko ibibazo satani azana aba agira ngo utakaze Yesu( agakiza wakiriye) urumva ko atari wowe uhigwa sinzi impamvu uvuga ngo jye.Yosefu siwe yahigwaga hahigwaga isezerano kuko bavuze ngo: Tumwice tuzamenya amaherezo y’inzozi yarose. Urumva ko yahigwaga kubw’ inzozi yarose( isezerano yarafite) burya satani aguhiga kubw’ agakiza kakurimo.
Kakuvuyemo waba uri nk’ abandi bose kuko abakorera satani ntabahiga. Sauli ahiga David siwe yahigaga ryari isezerano ryuko azaba umwami. Urumva ko atari David wahigwaga. Ariko David aguma ku Mana. Nyuma y’ intambara zose yahuye nazo, yaravuze ngo: Uwiteka yambereye umwungeri ntacyo nakenye, yanteguriye n’ameza mumaso y’abazi banjye. Zaburi 23 Nawe nuguma kuri Yesu uzagenda utsinda buri munsi kandi ibyo ubona bimeze nk’ urupfu Yesu azajya abihindura amahoro.
Kwifurije kuguma aho Yesu ari mu ntambara zawe azagenda akurwanira buri munsi amen. Kandi icyagukuye aho Yesu ari urakizi ukireke: Bishoboka ko ari amaganya, ari intege nke, ari icyaha cyagukuye mu bwiza bw’Imana, hindura wigumanire na Yesu. Hari umugabo, ngo iyo yagendaga yumvaga hari presence ( ukubaho) ya Yesu buri munsi. Rimwe agera ahantu yanyuraga mw’ ishyamba yumva iyo presence arayibuze anyura mw’ ishyamba ariko agatangazwa n’uko intare zimubisa ndetse n’ingwe, agatambuka.
Hanyuma asohotse ishyamba, yumva Yesu agarutse iruhande rwe aramubwira ati Yesu uri umunyabwoba kugera ubwo ubona ngeze aho rukomeye ukanta kandi uri inshuti? Yesu aramubaza ati abantu mwabaye mute? We wari nde kugira ngo intare zikubise ingwe ziguhunge? Yesu ati ahubwo nabonye tugeze aho rukomeye nkubanziriza imbere kugira ngutegurire inzira uce aho natunganyije. Abona kubyumva.
Nawe humura nugumana na Yesu azakunyuza ahakomeye, nunyura mu muriro ntuzashya, ni unyura mu mazi ntazagutembana. Yesaya 43:1-5 Imana ikuretse gato byakugora ariko ni ugumana nawe azagufasha mubikugerageza amen! Pastor DESIRE HABYARIMANA


text:
Icyumweru cy'ubumwe n'ubwiyunge mu Karere ka Rutsiro cyatangiye ku wa Gatandatu tariki ya 30 Nzeri kikazasoza ku wa Gatandatu tariki 07 Ukwakira 2017.
Iki Cyumweru, Akarere kakaba karagiteguye ku buryo buhagije.
Tariki ya 13 Nzeri 2017, itsinda riyobowe n'Umuyobozi w'Akarere Wungirije ushinzwe Imibereho Myiza, Butasi Jean Herman, basuye Gereza ya Nyakiliba baganira n'abafungwa n'abagororwa babarizwa muri iyi Gereza hagamijwe kureba niba hari amakuru babifite yafasha mu nzira y'ubumwe n'ubwiyunge.
Icyo gihe, Umuyobozi w'Akarere Wungirije yasabye abagororwa kugira uruhare mu kubaka ubumwe bw'abanyarwanda batanga amakuru yerekeye Jenoside cyane cyane ahaba hakiri imibiri itarashyingurwa mu cyubahiro.
Muri iki cyumweru, cyatangijwe ku rwego rw'Akarere n'Umunyamabanga wa Leta muri Minisiteri y'Ubutegetsi bw'Igihugu kuri uyu wagatandatu mu muganda usoza ukwezi, hateganyijwe ibiganiro bitandukanye byo gukangurira abaturage gukomeza gusigasira ubumwe bw'abanyarwanda mu midugudu, mu mashuri, mu bikorera no mu nzego z'imirimo.
Buri muturage by'umwihariko wa Rutsiro akaba asabwa kuzagira uruhare yitabira ibiganiro byose uko byateganyijwe. Bakwiye kugira kandi uruhare mu bikorwa bizajyana n'iki cyumweru harimo gutoranya abarinzi b'igihamgo n' igitaramo cy'ubumwe n'ubwiyunge mu mashuri


text:
“Ubushishozi bw’umuntu butuma atinda kurakara”
Umutoza w’umukino w’intoki wo mu kigo cy’amashuri ararashwe azize uburakari bukabije.
Umwana agize atya arirakaza bitewe n’uko atabonye ibyo ashaka.
Umugore atangiye gutongana n’umuhungu we amuziza ko icyumba cye kirimo akajagari.
TWESE twagiye tubona abantu barakaye, kandi nta gushidikanya ko natwe tujya turakara. Nubwo dushobora kumva ko kurakara ari bibi kandi ko twagombye kubirwanya, akenshi tuba twumva ko dufite impamvu zumvikana zo kurakara, cyane cyane mu gihe umuntu akoze ibyo tubona ko bidakwiriye. Hari ingingo yanditswe n’ishyirahamwe ryo muri Amerika yavuze ko “kurakara ari ibyiyumvo bisanzwe, bikwiriye kandi bitubaho twese.”—American Psychological Association.
Dukurikije ibyo intumwa Pawulo yavuze ahumekewe n’Imana, icyo gitekerezo gishobora gusa n’aho gifite ishingiro. Yemeye ko hari igihe abantu bashobora kurakara, maze aravuga ati “nimurakara, ntimugakore icyaha; izuba ntirikarenge mukirakaye” (Abefeso 4:26). Ese dukurikije uwo murongo, twagombye kugaragaza uburakari, cyangwa twagombye gukora uko dushoboye tukaburwanya?
ESE WAGOMBYE KURAKARA?
Igihe Pawulo yatangaga iyo nama ku byerekeye uburakari, birashoboka ko yazirikanaga amagambo y’umwanditsi wa zaburi agira ati “nimurakara, ntimugakore icyaha” (Zaburi 4:4). Ariko se Pawulo yashakaga kuvuga iki igihe yatangaga iyo nama yahumetswe? Yakomeje agira ati “gusharira kose n’uburakari n’umujinya no gukankama no gutukana bive muri mwe rwose hamwe n’ububi bwose” (Abefeso 4:31). Mu by’ukuri Pawulo yateraga Abakristo inkunga yo kwirinda uburakari. Birashishikaje kuba ya ngingo yanditswe n’ishyirahamwe ryo muri Amerika yarakomeje igira riti “ubushakashatsi bwagaragaje ko gusuka uburakari bituma burushaho kwiyongera, bigakurura amahane kandi ntibikemure . . . ikibazo.”
None se twakora iki ngo ‘twivanemo’ uburakari n’ingaruka zabwo zose? Salomo, umwami wa Isirayeli wari umunyabwenge yagize ati “ubushishozi bw’umuntu butuma atinda kurakara, kandi kwirengagiza igicumuro ni bwo bwiza bwe” (Imigani 19:11). None se ni mu buhe buryo “ubushishozi bw’umuntu” bumufasha mu gihe azabiranyijwe n’uburakari?
UBUSHISHOZI BUTUMA UMUNTU ATINDA KURAKARA
Ubushishozi ni ubushobozi bwo gusesengura ibintu. Kugira ubushishozi bikubiyemo kureba kure, ukabona ibitagaragarira amaso. Ubwo bushishozi budufasha bute mu gihe umuntu atubwiye nabi cyangwa aturakaje?
Iyo tubonye abantu barengana bishobora kuturakaza. Ariko turamutse twirekuye tukagaragaza uburakari, bishobora kutugiraho ingaruka cyangwa bikazigira ku bandi. Kimwe n’uko umuriro udakurikiraniwe hafi ushobora gutwika inzu, ni na ko uburakari bushobora kudutesha icyubahiro, kandi bugashyira agatotsi mu mibanire yacu n’abandi ndetse n’Imana. Ku bw’ibyo, mu gihe twumva uburakari bugiye kuzamuka, byaba byiza dusuzumye mu buryo bwimbitse uko ibintu byifashe. Kubona ibintu mu buryo bwagutse bizadufasha kwifata.
Umwami Dawidi, ari we se wa Salomo, yari hafi kugibwaho n’umwenda w’amaraso bitewe n’ikibazo yagiranye na Nabali, ariko hari uwamufashije gutekereza. Dawidi n’ingabo ze barinze intama za Nabali mu butayu bw’i Yudaya. Igihe cyo gukemura ubwoya bw’intama kigeze, Dawidi yasabye Nabali ibyokurya. Nabali yarashubije ati “mfate imigati yanjye, amazi yanjye n’inyama nabagishirije abakemura intama zanjye, mbihe abantu ntazi n’iyo bava?” Mbega agasuzuguro! Dawidi acyumva ayo magambo, we n’ingabo ze zigera kuri 400 bahise bacura umugambi wo gutsembaho Nabali n’abe bose.—1 Samweli 25:4-13.
Abigayili umugore wa Nabali yamenye ibyabaye, maze ahita ajya kureba Dawidi. Akimara guhura na Dawidi n’ingabo ze, yahise yikubita ku birenge bye maze aravuga ati “ndakwinginze, tega amatwi umuja wawe agire icyo akubwira.” Hanyuma yabwiye Dawidi ko Nabali uwo yari ikigoryi, agaragaza ko iyo Dawidi yihorera kandi akamena amaraso, yari kuzabyicuza.—1 Samweli 25:24-31.
None se ni iki Dawidi yatahuye mu magambo Abigayili yamubwiye cyatumye acururuka? Yabonye ko ubusanzwe Nabali yari umupfapfa, kandi ko iyo aza kwihorera yari kwishyiraho umwenda w’amaraso. Kimwe na Dawidi, nawe ushobora kurakara. Ariko se wagombye gukora iki? Ibitaro by’i Mayo byatanze inama y’uko umuntu yarwanya uburakari, bigira biti “fata akanya witse umutima, ubare kuva kuri rimwe kugeza ku 10.” Jya ufata akanya maze utekereze ku cyakurakaje n’ingaruka zaterwa n’ibyo ugiye gukora ngo ukemure icyo kibazo. Ubushishozi buzatuma utihutira kurakara, ndetse bube bwanabikubuza.—1 Samweli 25:32-35.
Hari abantu benshi bakurikije iyo nama maze bibafasha kurwanya uburakari. Sebastian yasobanuye ukuntu Bibiliya yamufashije kumenya kwifata ntagire uburakari bukabije, igihe yari afungiwe muri gereza yo muri Polonye afite imyaka 23. Yagize ati “nabanzaga gutekereza ku kibazo nabaga mfite, hanyuma nkagerageza gushyira mu bikorwa inama ya Bibiliya. Nabonye ko Bibiliya ari cyo gitabo gikubiyemo inama nziza kurusha izindi.”
Setsuo na we yakurikije iyo nama. Yagize ati “iyo twabaga turi ku kazi abantu bakandakaza, narabakankamiraga. Aho mariye kwiga Bibiliya, aho gukankama ndibaza nti ‘ubundi se ubu uri mu makosa ni nde? Ese aho si jye nyirabayazana?’” Gutekereza kuri ibyo bibazo byagiye bituma atinda kurakara, kandi bituma amenya kwifata, ntasuke uburakari yabaga afite.
Hari igihe uburakari buba bwinshi, ukumva kwifata biragoye. Ariko inama zishingiye ku Ijambo ry’Imana zifite imbaraga nyinshi kurushaho. Nawe nushyira mu bikorwa inama zirangwa n’ubwenge zo muri Bibiliya kandi ugasenga Imana uyisaba kugufasha, ubushishozi buzatuma utinda kurakara, cyangwa mu yandi magambo bugufashe kwifata.


text:
Kuri uyu wa 16 Kanama 2017 ku bufatanye na Minisiteri y'Imicungire y'ibiza no gucyura impunzi imiryango 8 itishoboye yasenyewe n'ibiza ikananirwa kwiyubakira yashyikirijwe amazu 8 afite agaciro k'asaga miliyoni 43 n'ibikoresho by'ibanze.
Muri iki gikorwa abahawe amazu bashimiye imiyoborere myiza itumye bahabwa aya mazu bizeza kuzayafata neza ndetse no kutazatatira igihango gikomeye bagiranye n'abanyarwanda.
Umuyobozi w'Akarere ka Rubavu wungirije ushinzwe iterambere ry'Ubukungu Murenzi Janvier yashimiye buri wese wagize uruhare mu iyubakwa ry'aya mazu by'Umwihariko MIDIMAR n'Inkeragutabara anizeza ko ku bufatanye n'abaterankunga Akarere kazakomeza ubuvugizi bityo aba baturage bakazanagezwaho ibikorwa remezo birimo amazi,amashanyarazi n'ibindi.
Ku ruhande rw'Inkeragutabara zubatse aya mazu General Ngendahimana Jerome Umuyobozi w'Inkeragutabara wungirije yashimiye imikoranire iboneye yaranze impande zose ashimangira ko nyuma y'urugamba rwo kubohora igihugu hakurikiyeho urugamba rwo guharanira imibereho myiza y'Abanyarwanda.


text:
KANDA HANO UREBE VIDEO
Jean Francois Uwimana , umupadiri uririmba injyana ya Hip Hop aremezako iyi njyana ari umuyoboro mwiza wanyuzamo ubutumwa bwiza bukwiye rubanda. Kandi abavugako Hip Hop ari y’ibirara baba batabashije gusobanukirwa neza ubusobanuro bw’ijambo injyana.
Uyu mupadiri ubarizwa muri diyoseze ya Nyundo akaba akorera umurimo w’Imana kuri paruwasi ya Mubuga , n’umuhanzi munjyana zitandukanye nka Hip Hop , RnB ,Zouk ndetse na Reggae bitamenyerewe cyane kubona umupadiri w’umuhanzi uririmba kugiti cye
Padiri Jean Francois avugako yafashe icyemezo cyo kuririmba muri izi njyana zigezweho kandi ziba zinakunzwe cyane mu rubyiruko ari uko yakundaga kumva urubyiruko ruririmba indirimbo zisanzwe z’ubuzima ariko bataririmba Imana maze agahitamo gufasha urubyiruko muri rusange rukunda izi njyana kugirango nabo bamenye iby’Imana , doreko izindi ndirimbo zikunda kwifashishwa munsengero baba bataziyumvamo cyane.
Akomeza asobanurira abibwirako Hip Hop ari injyana y’ibirara ko baba bibeshya cyane , yagize ati ”ijambo Hip bisobanura ubwenge naho Hop bigasobanura gusimbuka , iba injyana y’ibirara bitewe n’amagambo y’uburara yaba yavugiwe muri iyo njyana ,kimwe nk’uko banayavugira muri Zouk cyangwa RnB ubwo rero ikibazo n’abayikora n’uburyo bayikoramo.”
Uyu mupadiri kandi ngo kuba afatanya umurimo w’ubupadiri n’umuziki bitamubangamira kuko byose aba arimo kubwiriza ubutumwa bwiza kandi ari nawo muhamagaro we. Yemezako kuririmba yabiherewe umurenganzira na Musenyeri mukuru kugira ngo abashe gukwirakwiza ubutumwa bwiza mu rubyiruko.
Yatangiye umuziki we ubwo yari ajyiye mu mashuri yisumbuye afite imyaka 12 y’amavuko , aha indirimbo zikaba zarakundaga kumvikana cyane mu kiliziya kuko zabaga ziri munjyana za cyera. Kuva yaba umupadiri amaze kugira indirimbo zigera ku munani zigize umuzingo we wa 1 kandi zikozwe munjyana zigezweho , izi ndirimbo zose kandi zikaba zifite amashusho nayo akozwe kuburyo bugezweho akaba arimo gutegura n’indi Album ya 2.
Kanda Hano urebe indirimbo ya Padiri yise “Gusenga”
Padiri Jean Francois asoza asaba abantu kumushyigikira mu gikorwa kiza arimo babaye bagishimye kuko muri we ibyishimo bye n’uko yazajya agenda akumva abantu baririmba Imana cyane kurusha uko baba baririmba izindi ndirimbo zisanzwe.
Kanda Hano ukomeze udukurikire kuri facebook , kuri twitter kanda hano, kuri youtube kanda hano, bizajya bikorohera guhita ubona amakuru yacu muburyo bwihuse.
@Stony Paparazzi


text:
Abari mu itorero biyemeje kuzataha barandura ingengabitekerezo ya Jenoside mu rubyiruko
Urubyiruko ruri mu itorero Inkomezamihigo kuri Site ya Saint Andre i Nyamirambo ruvuga ko mu itorero ruri kuhigira byinshi bizarufasha mu buzima bwarwo, ndetse ngo biteguye kujya kwigisha abasigaye mu rugo bagahangana n’ingengabitekerezo ya Jenoside.
Uru rubyiruko ruvuga ko hari urubyiruko rwinshi rufite imyumvire ikirimo amacakubiri, batanasobanukiwe ibyo guteza imbere igihugu no kugikunda.
Abaganiriye na Radio Flash batangaje ko bagiye gutangiza ibiganiro muri bagenzi babo basigaye mu ngo bigamije kubahindura.
Umwe muri bo yagize ati “Navutse amoko atakibaho icyo nzicyo ni uko ndi umunyarwandakazi, twese turi abanyarwanda takora tukagira icyo tugeraho dufatanyije tudashyizemo amoko. Iyo uje muri iri torero bakwereka ingero nyinshi zikwereka ko mwese muri umwe kandi mwashyize hamwe mwagera ku cyo mwifuza.”
Undi yagize ati “mu mirenge aho dutuye, mu midugudu no mu tugari hari abana benshi n’urubyiruko bagifite iyo myumvire y’amacakubiri n’ingengabitekerezo [ya Jenoside] ni ukugenda tukabigisha nabo bakamenya ko twese turi abanyarwanda.”
Uru rubyiruko ruvuga ko hari ubumenyi bwinshi ruri kungukira mu itorero ku burenze imyaka itandatu rwamaze mu mashuri, bityo ngo bazagera hanze babusangize abatarageze mu mashuri.
Umutoza w’Intore akaba n’umuyozi wa Site ya Saint Andre, Eric Kayiranga avuga ko imyitwarire y’uru rubyiruko itanga icyizere cyo kuzavamo abanyarwanda beza.
Ati "Bakora imikorongiro, nk’uburyo bubafasha kumva ibyo bize neza kandi bakuramo amasomo afatika. Ibyo byose barabikoze kandi baracyabikora kandi ibiganiro babonye bibagirira akamaro kanini cyane. Bagenda bahinduka umunsi ku munsi, ugenda ubona ko mu by’ukuri ibyo baje bazi ko bazabona ahubwo bikiyongera bakabona ibirenze.”
Kayiranga avuga ko bahabwa amasomo abakundisha igihugu, abafungura mu mutwe n’akwiye umunyarwanda nyawe.
Iyi site ihuriyeho urubyiruko rwasoje amashuri yisumbuye 938, barimo abakobwa 461 n’abahungu 477 bose bavuye mu mirenge ine igize akarere ka Nyarugenge.


text:
Uyu mugani bawuca iyo bacira umuntu amarenga banga kumumwaza ku cyo yirengage nibwo bamubwirira mu kinyabupfura, bati «Aho ga karago usize akabando kawe !»
Uyu mugani bawuca iyo bacira umuntu amarenga banga kumumwaza ku cyo yirengage nibwo bamubwirira mu kinyabupfura, bati «Aho ga karago usize akabando kawe !»
Wakomotse ku magambo Bushaku w’i Bwishaza (Kibuye) yabwiye Ruhararamanzi w’i Buberuka (Byumba), amufatanye n’umugore we mu buriri abaguye gitumo; nuko babuze uko babicika nyamugore ashyira mucuti we mu karago aramusohokana; ariko akabando yaje yitwaje gasigara mu nzu; byabaye ahagana mu mwaka w’i 1900.
Abo bagabo bombi Bushaku na Ruhararamanzi baruzuraga bikabije kandi bombi bakamenya gusetsa. Bari mu mutwe w’ingabo za Rwabugili zitwa Ingangurarugo.
Bukeye Ruhararamanzi akungikana n’umugore wa Bushaku; akajya amwoherereza intashyo rwihishwa. Rimwe rero Ruhararamanzi agenderera Bushaku; agezeyo asanga adahari ariko yagiye bugufi.
Yiganirira n’umugore we, bigeza aho amusaba ko baryamana. Muka Bushaku aranga; ariko bitewe n’uko azi ko umugabo atagannye kure. Aramusezeranya, ati «Uzaze umaze kabiri hari aho azaba yazindukiye ha kure».
Ruhararamanzi arataha. Asiga atumye uwo mugore ngo amubwirire umugabo ko yaje ntahamusange. Nimugoroba Bushaku aratunguka; umugore amubwira ko Ruhararamanzi yaje ntahamusange; ariko ntiyamuhingukiriza ko akagaruka nyuma y’iminsi ibiri, kugira ngo Bushaku atazagungira akaguma aho isezerano rigapfa.
Ya minsi ishize, Ruhararamanzi araza; asanga Bushaku yazindutse koko; ariko ubwo yageze mu nzira ararwara yanga kuzindukana indwara, arakimirana agaruka iwe.
Hagati aho Ruhararamanzi aganira n’umugore. Bimaze akanya baheza abari aho bajya kuryama. Haciyeho akanya abari ku irembo babona Bushaku aramuje agarutse. Umugaragu w’umugore we abonye ko aza gusanga Ruhararamanzi aryamye, yikanyira mu rugo ,ahagarara mu muryango,aburira nyirabuja ko umugabo aje.
Muka Bushaku abwira Ruhararamanzi ati “Igumire aha ku buriri ndamurindagiza ninsohoka ngutware mu karago dore ko kera nta mugore wo mu bakomeye wasohokaga atitwikiriye akarago”.
Nuko Bushaku araza asuhuza umugore amubwira n’uko yageze mu nzira akananirwa akagaruka. Umugore amuha inzoga baraganira;ariko akamurindagiza. Naho Bushaku akaba yakebutse akabando iruhande rwe arakiyegereza asanga ari aka Ruhararamanzi,arenzaho arabyihorera.
Bigeza aho muka Bushaku nawe agana haruguru ashyira Ruhararamanzi mu karago ,bajyamo bombi aramusohokana. Bushaku nawe kugira ngo amenyeshe Ruhararamanzi ko yamumenye dore ko bombi basetsaga cyane yivugisha mu marenga ati “ Aho ga karago wagenda wagira usize akabando kawe!”. Ni nkaho yamubwiye ati “erega naka wisiga ikikuranga nakumenye!”.
Ruhararamanzi abyumvise aratwarwa akubita igitwenge. Bushaku nawe biba uko. Ruhararamanzi ava mu karago bararamukanya,baricara banywa inzoga babihindura ibitwenge;naho umugore aho ari aradagadwa.
Ariko Bushaku ntiyabyitaho asa n’ubizimanganya kuko yari inshuti ikomeye ya Ruhararamanzi. Kuva ubwo rero,baba babonye umuntu ushaka kwigira nyoninyinshi nyamara ibye byamenyekanye,bakamubwira mu marenga banga kumumwaza bati “Aho karago usize akabando kawe!” Gusiga akabando “ Gusiga ikikuranga”
Bronze


text:
Gakenke: Abana basaga 800 bifurijwe Noheri nziza n’umwaka mushya muhire wa 2018
Abana bo mu miryango itishoboye bo mu Mirenge ya Nemba, Gakenke, Karambo na Kivuruga basaga 800, Kuri uyu wa kabiri tariki ya 28 Ukuboza 2017, Ubuyobozi bw’Akarere ka Gakenke bwabifurije Noheri nziza n’umwaka mushya muhire wa 2018 aho bahawe amakayi, amakaramu ndetse banafata n’ifunguro.
Umuyobozi w’Akarere ka Gakenke wungirije ushinzwe Imibereho myiza y’abaturage Madamu Uwimana Catherine avuga ko igisobanuro cy’umunsi wo gusangira n’abana Noheri n’umwaka mushya muhire ari uko abo bana ari ab’Igihugu; bityo rero tukabikora mu rwego rwo kugera ikirenge mu cya Nyakubahwa Perezida wa Repubulika Paul Kagame utumira buri mwaka abana abifuriza Noheri nziza n’umwaka mushya muhire.
Yavuze kandi koumwana wakuze abona Leta imukorera umunsi akura akunze Igihugu akumva ko Igihugu kandi nawe akumva ko Igihugu kimukunze; yumva ko hari ibyo Igihugu kimukorera ariko nawe hari ibyo akigomba nko kugikunda ndetse no kugikorera.
Umugenzuzi w’Umurimo mu Karere ka Gakenke Madamu Angelique Uwitonze avuga ko agenzura aharanira ko abana badakoreshwa imirimo ivunanye ariyo mpamvu nawe yitabiriye iki gikorwa mu rwego rwo guharanira uburenganzira bw’umwana.
Angelique yakomeje avuga ko hari amabwiriza ya Minisitiri N˚1/2017 yo kuwa 17/11/2017 yerekeye gukumira no kurwanya imirimo mibi ikoreshwa abana ati“ Umubyeyi utubahiriza ayo mabwiriza ahanishwa amande y’amafaranga y’u Rwanda ibihumbi icumi (10,000Frw) naho igihano cy’abakoresha abana imirimo ivunanye bacibwa amande ahwanye n’amafaranga y’u Rwanda ibihumbi ijana (100,000Frw) kuzamura hejuru.
Abana bitabiriye igikorwa cyo kubifuriza Noheri nziza n’umwaka mushya muhire wa 2018 bishimiye ibikoresho bahawe birimo amakayi n’amakaramu kugira ngo bazige neza.
Twizerimana Seraphine yashimiye Perezida wa Repubulika Paul Kagame kuko yashyizeho umunsi mwiza wo kuganira n’abana no kubifuriza Noheri nziza n’umwaka mushya muhire.


text:
1. Isomo rya mbere riratwereka uburyo umuryango Imana yikundiye, ikagendana na wo, aho kumva ko iyo neza wagiriwe ugomba kuyitura, wateye umugongo Imana, “abakuru b’abaherezabitambo n’abatware ba rubanda bakarushaho gucumura bakurikiza imihango yose mibi y’abanyamahanga, ndetse bakandavuza Ingoro Uhoraho yari yaratagatifurije i Yeruzalemu.” Inabi ibagenda imbere ityo. Imana ariko nticibwa intege n’imyitwarire mibi ya muntu, ihora igoragoza kugira ngo irebe niba hari icyo yaramura. Niyo mpamvu “yabihanangirije bikomeye kandi ibatumaho kenshi intumwa zayo, ibitewe n’imbabazi yari ifitiye umuryango wayo n’Ingoro yayo bwite.” Ngizo impuhwe z’umubyeyi udashimishwa no guhana ahubwo ukora ibishoboka byose kugira ngo uwo yibarutse agaruke mu nzira nziza kandi agire ubugingo n’icyubahiro. Imana itwihanganira kenshi, ikadukura kenshi mu nzarwe z’ibibi, z’umutima mubi, z’urwango… twishoramo kuko yifuza ko twayibera abana beza.
2. Pawulo Intumwa abwira abanyefezi aragira ati: “Bavandimwe, Imana ni Nyir’impuhwe zihebuje; kubera urukundo rwinshi yadukunze, n’ubwo twari twarapfuye tuzize ibyaha byacu bwose, yadushubije ubugingo hamwe na Kristu.” Uku kwizera gukomeye kuranga Pawulo, uku gukesha byose impuhwe z’Imana, nibyo Nikodemu yiyumvisemo maze yiyemeza gusanga Yezu kuko yari yamubonyemo urumuri rutabonekaga mu bandi bigisha b’icyo gihe.
3. Nikodemu ni ikimenyetso cy’umuyahudi wubahiriza amategeko, ukomeye ku idini rye ariko akaba n’icyimenyetso cy’umuntu wicisha bugufi, akamenya gutega amatwi. Niyo mpamvu asanze Yezu kuko afite iyo nyota yo kumenya Imana no kuyibwirwa kugira ngo abone uko ayikurikira neza. Nikodemu ntabwo ari umuntu ubonetse wese kuko yari mubanyabwenge, akaba yari no mu nama nkuru ya kiyahudi y’icyo gihe. Nubwo ariko twavuga ko yari igihangange, umutima we wari unyoteye Imana. Niyo mpamvu yagannye Yezu kuko yamubonagamo umuntu wabasha kumara inyota ukwemera kwe, maze Yezu na We aramubwira ati: “Nk’uko Musa yamanitse inzoka mu butayu, ni ko n’Umwana w’umuntu azagomba kumanikwa, kugira ngo umwemera wese agire ubugingo bw’iteka. Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka.”
4. Kuri Nikodemu, aya magambo araha icyerekezo ubuzima bwe kandi arakomeza ukwemera kwe. Natwe nka Nikodemu, dukeneye kujya kumva Yezu, tukamutega amatwi akatwigisha, akatwereka kwemera icyo aricyo. Yezu kubera urukundo yaje muri twe, kubera urukundo yemeye urupfu, ariko na none kubera urukundo aratubwira ati: “Imana ntiyohereje Umwana wayo ku isi ngo ayicire urubanza, ahubwo yagira ngo akize isi. Umwemera wese ntacirwa urubanza, ariko utemera aba yaciriwe urubanza… Dore urwo rubanza urwo ari rwo : ni uko urumuri rwaje mu isi, abantu bakikundira umwijima kuruta urumuri, kuko ibikorwa byabo byari bibi.” Yezu arifuza ko twakwiyambura umwijima tukambara urumuri kandi tukaba abana b’urumuri. Nitwireremo kugira neza, nitwigiremo kwanga umugayo, umwijima uturimo nituwutsindishe Kristu wadukunze ubuziraherezo. Niturangwe n’urukundo kandi tube abanyamahoro. Mugenzi wacu tumubere urumuri kandi twese nka Nikodemu dusange Yezu atwigishe. Twinangira imitima yacu ahubwo nka Nikodemu wari igikomerezwa, nitwibuke ko ubukire n’ubuhangange butugira abantu ari ubukire bw’umutima uha abandi amahoro.
P. Jean Damascène MUGIRANEZA


text:
Gatsibo bateguye inteko y’abaturage
taliki ya 17 Gicurasi, 2012, Akarere ka Gatsibo kateguye umunsi w’inteko y’akarere aho inzego zose kuva mumudugudu kugera ku karere zitabiriye inteko hagasuzumwa ibimaze kugerwaho mu karere no gutekereza iby’ More...
Ntituzakomeza kwihanganira abicanye muri Jenoside, nibahinduke tujyane mu iterambere-Guverineri Uwamariya
Guverineri Uwamariya Odetta uyobora Intara y’Iburasirazuba arahamagarira abantu bahemukiye igihugu bakagira uruhare mu kugisenya no kwica benshi mu bari kucyubaka guhindukira bagakora batizigamye mu kongera More...
Gakenke : Abayobozi b’inzego z’ibanze barasabwa kongera ingufu mu kwishyuza mitiweli
Abayobozi b’inzego z’ibanze barasabwa kongera imbaraga mu kwishyuza amafaranga y’ubwisungane magirirane mu kwivuza buzwi nka mitiweli. Ibyo babisabwe mu nama yateranye kuri uyu wa gatanu tariki More...
U Rwanda rurerekana uburyo Afurika yakwihitiramo inzira y’iterambere – Tony Blair
Tony Blair aremeza ko kongera ireme ry’ubushobozi bwa gahunda zigamije guteza imbere igihugu, aribyo byagifasha kugera ku ntego z’ikinyagihumbi. Mu gitobo cya tariki 09/12/2011, Tony Blair yari umushyitsi More...